text:
martedì 15 novembre 2011
I Gnognosaurs: Scoop jurassic!
I Gnognosaurs: Scoop jurassic!: ESCLUSÎF! Ve chi la scuvierte che à lassât scaturîts i archeolics furlans: al è stât cjatât adiriture un VIDEO che al ven de ep...
Pubblicato da ILfurlanist a 01:21 Nessun commento:
mercoledì 25 febbraio 2009
Bon bon, aromai al jere clâr a ducj che mi soi stufât. Par plui motîfs. Mai stât miôr come te pause estive cence blog, masse impegnos e masse "logorio da la vite di blogarin" ;-).
Podopo zontìn che o soi deventât diretôr di «Patrie dal Friûl» e il blog nol jere cussì libar come prin, no tant pal gno ategjament, che o sai separâ lis dos robis.
O ai spietât un pôc che il mecanic al comedàs lis robis par provâ a fâ un gnûf progjet, ma la facende a va un tic a rilent. No rivant a moderâ e a "postâ" cun continuitât, miôr un stop e si viodarà ce che si rive a cumbinâ plui in là. Us invidi intant a lâ simpri di plui su Macôr.
Un grues mandi ai letôrs che jo o definìs "normâi", che il blog al è massût par lôr: chei che magari no comentin par la ataviche pore di "no savê scrivi". Chei che chest blog al à contribuît a fâi scuvierzi tantis robis sul furlan che no savevin e che cheste lenghe e pues jessi trancuilamentri doprade te modernitât. --br--
Anzit: lis ideis furlanistis a si dimostrin puntualmentri ches plui indevant rispiet a la mentalitât provincialote dai sorestans locâi, no nome politics.
Un mandi ancje a chei rompibalis di furlaniscj ;-) e ai sticeboris variis :-P
Podopo zontìn che o soi deventât diretôr di «Patrie dal Friûl» e il blog nol jere cussì libar come prin, no tant pal gno ategjament, che o sai separâ lis dos robis.
O ai spietât un pôc che il mecanic al comedàs lis robis par provâ a fâ un gnûf progjet, ma la facende a va un tic a rilent. No rivant a moderâ e a "postâ" cun continuitât, miôr un stop e si viodarà ce che si rive a cumbinâ plui in là. Us invidi intant a lâ simpri di plui su Macôr.
Un grues mandi ai letôrs che jo o definìs "normâi", che il blog al è massût par lôr: chei che magari no comentin par la ataviche pore di "no savê scrivi". Chei che chest blog al à contribuît a fâi scuvierzi tantis robis sul furlan che no savevin e che cheste lenghe e pues jessi trancuilamentri doprade te modernitât. --br--
Anzit: lis ideis furlanistis a si dimostrin puntualmentri ches plui indevant rispiet a la mentalitât provincialote dai sorestans locâi, no nome politics.
Un mandi ancje a chei rompibalis di furlaniscj ;-) e ai sticeboris variis :-P
Pubblicato da ILfurlanist a 06:19 Nessun commento:
Iscriviti a: Post (Atom)


c: text/html

text:
Cuant che o torni des mês bandis, tes oris che nol bat il soreli, mi plâs cjaminâ pes stradis che mi puartin dentri i borcs dal paîs. E tantis voltis, ancje se o ai pôre dai cjans, o cjapi le volte des andronis par rivâ fin tal cûr dai curtii. E je vere, ce che mi sburte a lâ dentri in chei cjantons, che se no larès di proposit no ju viodarès mai plui, e je le mê indole di om curiôs. Ma ce che mi sburte, par dile dute, a meti il nâs dentri chei lûcs al è il plasê di scuvierzi cemût che al è cambiât il gno pais, le mê int.
Cuant che o jeri frut chês andronis a jerin plenis di canais, fantats, fantatis e oms e feminis fûr di pupil. Tai curtii si sintive simpri berghelâ cualchidun e cjaminant su le tiere batude di chês stradis o vevi di stâ simpri atent in dulà che o metevi i pîts par no finî suntun sbit di dindi o di gjaline, o piês ancjemò, suntune buiace.
Tes andronis si viodeve parcâts simpri un, doi, trê cjars di fen o di meniche che a spietavin di jessi discjamâts. Insome in chei lûcs si scoltave suns di vite in ducj i cjantons: fruts, frutis, bestiis, feminis... e te biele stagjon, vie pe zornade, si zontave il cjant des cisilis.
La ultime volte che o soi tornât, soi lât a fâ une cjaminade pes stradis dal borc di Palût. Di fruts, di un cristian nancje le ombre e, tal puest dai vecjos cjars parcâts te androne, a jerin trê machinis, di chês che cuant che a van di buride a corin come une saete.
Tra chês stradis, la che ogni troi al jere taponât dal catram, no si sintive anime vive, scuasi di fâmi pensâ di vê sbaliade strade e di vê cjapade le volte dal cimitieri.
Sintivi dome un strani rumôr, che intun prin moment mi someave il cjant di une lodule barbote. Invezit al jere il sunsûr dal modem di un canai che si colegave ae rêt, ma non a chê di Faustin Mulinâr, indulà che a si cjapavin i uciei, ma a la rêt di internet.
Sì, il gno paîs al è propit cambiât! Ma in miôr o in piês?
A viodi chês machinis, le elegance di chês cjasis dal dut pituradis di gnûf, infin il sun di chel tramai moderni, mi ven di pensâ che il gno paîs al sedi propit cambiât in miôr. Cui sâ se e je vere?
Pecjât che di ce che il borc mi mostrave cuant che o jeri frut al è restât ben pôc, nancje un mandi o un bundì, ma sôl, chei sì, un bon odôr di ledan e il vuacâ di cualchi cjan.
di Nello Malisano
Conte n. 126

robotstxt: allowed

filter: keep


text:
Si vîf, si fasin robis, si va indevant, e si sa, al capite che cualchidun al vegni a mancjâ, e cualchi volte tu âs cuasi il timp di preparâti.
Cualchi volte no, come in chest câs, parcè che al è masse adore e no tu te spietis.
Contecurte, se e je inmò chi, a contâus storiis, se e je vignude sù come che e je vignude, al è ancje par merit di Paolo Roiat, che nus à saludâts ducj l'altri îr, di bot, par chês disgraciis che a sucedin di bot, cul destin, e o sin restâts ducj cence peraulis.
O vin cjatade cheste fotografie, viere, fate ai timps dal prin vagon, chês seradis bielissimis, tal sô curtîl a Remanzâs, e dopo cjase sô, a bevi e mangjâ alc.
Nus plâs visasal cussì, parcè che al jere pardabon cussì che al jere, un di chei che pronts a dâ, a regalâ, a tirâ fûr il miôr di chei che i stan ator. Al jere une vore dificil, cun lui, jessi malcontents o sustâts. Ostîr e Famei si son cjatâts propit in gracie dal vagon, o vin scritis contis ambientadis in chel vagon, si lâts in viaç cun lui, cu la piçule stue metude par scjaldâ, i cuadris picjâts ator ator, cualchidun a sunâ, il tai simpri pront... Al è pôc ce dî, ogni tant, ma al è just dî grassie.
In chel vagon, chê volte, si visin di une robe soredut: cuant che si faseve la polse, a mieç spetacul, par bevi alc e cjacarâ, al levi simpri a finîle che dopo nissun al veve voie di tornâ a tacâ, di tornâ a lei... si steve ben cussì, li, a cjacarâ, a discuti - che cun lui dongje al jere simpri alc di ce discuti - e a cognossisi, gjoldisi il timp, fûr da lis secjaduris dal mont...
E insome, nus va di saludâlu e disi grassie, di cûr, par chel che al à fat e che nus à lassât.


text:
Viodint che il nevôt al veve metude tante gracie tal vierzi il discors e che, puar zovin, al stave cul cûr in man par lui, Meni, ancje se nol veve nissune intenzion di fevelâ, nol podeve strafuî da lis preocupazions dal nevôt. Vere, i siei pinsîrs a jerin bruts, masse stuarts par chel fantat cussì zovin. Ma l’istes, aromai, par cemût che si jerin metudis lis robis, Meni, nol podeve tirâsi indaûr e cussì, cjapade a la largje, al veve tacât a contâ di dulà che al vignive il so lancûr.
«Tancj agns indaûr, cuant che o jeri fantat, in ducj i paîs de provincie di Udin si fevelavin cuatri lenghis.
I siôrs, tra di lôr, a dopravin il venezian, ancje se al jere un venezian par mût dî. Lu vevin rangjât, cemût che che a podevin par fevelâ cu la stesse lenghe dai lôr parons: sfidi, no volevin jessi di mancul.
Il plevan e i predis sot il so comant, invezit, par dî messe, e pes preieris, - come che tu sâs - a dopravin il latin.
Il talian? Chel lu dopravin lis mestris e i mestris cui fruts tes scuelis e il sindic, cun chei de sô clape cuant che si cjatavin tal Palaç dal Comun.
Dute la int dal paîs come me, impen e doprave la lenghe furlane. La lenghe doprade dai nestris vecjos - al veve zontât il nono - chê fevelade, che secont i siôrs, par no dî nestris parons, no jere une lenghe, ma un dialet. Par dîle dute: la lenghe dai sotans… Chei, nevôt, a jerin i agns a pene finide la vuere, i agns di miserie e par tantis fameis, de fam»
Debil cemût che al jere, il nono, tal contâ chestis robis si jere propit stracât. Ma dopo vê cjapât un fregul di flât e suiantsi i vôi des lagrimis clipis che i bagnavin ancje la muse, al jere lât indenant cu lis peraulis:
«… dopo vincj agns, an plui an mancul de fin de vuere, lis robis a àn tacât a cambiâ in miôr. Par prin, chei cuatri siorats dal paîs a son lâts a stâ in citât, e il venezian simiotât che ti disevi no lu doprave plui nissun. E lis robis no jerin finidis li. Un Pape, un di chei che no podarìn mai dismenteâ, propit in chei agns, al à dât l’ordin a ducj i predis di no dî plui messe e preâ par latin, ma di doprâ il talian, e se a jerin bogns, parcè no, il Furlan.
Si jere metût tal cjâf, e al veve reson, che dome cussì, ducj a podevin capî miôr lis lôr preieris, ma soredut les peraulis dopradis in dutis lis funzions.
Insome, in chei agns, tai paîs e ancje ca di nô si fevelavin dome dôs lenghis: il talian tes scuelis, in Glesie e tal Palaç dal Comun; il Furlan, che nol jere plui considerât di nissun un dialet, anzit, e e jere ore, une vere lenghe.
Chei, nevôt, a son stâts, forsit, i agns plui biei che al à cognossût il popul furlan. I nestris paîs a jerin deventâts une seconde Svuizare. Cun di plui, chei che a pene finide la vuere a vevin scugnût fâ lis valîs par no murî di fan, a vevin podût tornâ a cjase: lavôr al jere par ducj. Pense tu! Lavôr dongje la puarte di cjase, fevelant la lenghe che ur vevin insegnât, tai borcs, i nestris vielis.
Biei timps… chei…, ma, tant che a disevin i vielis, magari cussì no, la cuaie no va simpri par chel agâr, e ancje cheste volte lu à saltât. Tai ultins agns lis robis son propit cambiadis in piês.
Lavôr al è pôc par ducj e soredut pai zovins come te e nol passarà tant timp che la pension gjavaran ancje a mi. Si fâs indenant propit un mont indulà che no mi ricognòs plui. Pes stradis no si viôt plui nissun, i canais tal paîs tu ju contis sui dêts di une man. Dut al cambie. Ancje i predis a tornin a dî messe in latin. E il furlan? No lu dopre plui nissun, o chei cuatri vecjos che a son restâts. O tornarin vadì come in chê volte che la miserie si taiave a fetis e tal paÎs si cjacaravin cuatri lenghis. E je propit vere che se un popul al piert il lavôr e la sô lenghe, al piert la sô dignitât e al à segnât il so destin. Ve, nevôt, di dulà che al ven il gno marum, il gno torment, la mê, pocje voie di vivi. E o sint propit che ancje par me i miei dîs a son contâts e chê dal falcet e je su la puarte…»


text:
15/04/13
Regjonâls 2013: lis rispuestis dai candidâts aes nestris propuestis
Par che il teme des lenghis propriis dal Friûl – Vignesie Julie nol vegni lassât fûr dal dibatiment pes elezions regjonâls dai 21 e dai 22 di Avrîl, il Comitât 482, adun cuntune vincjine di realtâts che a son espression des comunitâts di lenghe furlane, slovene e todescje (de Filologjiche ae associazion slovene Edinost, di Onde Furlane a La Patrie dal Friûl, dal setemanâl La Vita Cattolica ae Union Scritôrs Furlans, dal Novi Matajur al Istitût Tellini, dal Comitât pe Autonomie dal Friûl al Diari, e v.i.), a àn metût jù il document “Lenghis propriis, fonde di autoguvier eoportunitât di cressite par ducj” là che a son dentri un pocjis di domandis/propuestis pai candidâts in corse pe presidence de Regjon e pes listis che ju poin.
Martars ai 16 di Avrîl, a 11.15 di matine, alì di palaç Mantica a Udin, al è in program un incuintri public / conference stampe là che si darà comunicazion des rispuestis dai candidâts. Il test al è svilupât su cinc sezions e al presente in dut vincj ponts cun rispueste separade. Ta cheste maniere si vûl permeti a ogni candidât di acetâ e di impegnâsi a svilupâ lis azions proponudis ancje in maniere parziâl. Al sarà cussì plui sempliç permeti a ducj i citadins di capî lis posizions in cjamp, cence che nissun candidât al puedi dî che nol à rispuindût par vie che nol veve alternative ae acetazion in bloc dal document.
Nessun commento:
Iscriviti a: Commenti sul post (Atom)


text:
I plui votâts a son stâts i nazionaliscj moderâts dal Partît Nazionalist Basc (PNV) che a àn vût il 34,17% des preferencis (sù par jù mieç pont in mancul rispiet aes elezions stadis) e 27 parlamentârs, trê di mancul di chei che a vevin vût intal 2009. Daûr di lôr si è plaçade la çampe abertzale che, cul non di EH Bildu, e à racuelt cuasi il 25% dai vôts e 21 elets. Propit la presince di cheste formazion, che e à otignût il risultât miôr inte storie de çampe indipendentiste, e à fat saltâ ducj i ecuilibris precedents. Cheste coalizion e cjapave dentri sei la ereditât di Batasuna, formazion metude fûr leç des autoritâts spagnolis, sei partîts tant che Eusko Alkartasuna e Aralar che intal 2009 a vevin rivât a mandâ in Parlament cinc dai lôr candidâts. I socialiscj a àn vût invezit di contentâsi de tierce posizion cun pôc mancul dal 19% dai vôts, cuasi il 9% in mancul dal 2009, e 16 elets cuintri dai 25 de volte stade. Se il PSE (federazion basche dal PSOE) al è il partît che al à paiât il presit plui alt in chestis elezions, nancje i popolârs no jessin fûr cui sa ce ben. Cun di fat, il PP al à vût il 11,57% des preferencis (plui di un pont in mancul de volte stade) e 10 elets cuintri dai 13 dal 2009. A completâ il cuadri dai elets si à la conferme di un parlamentâr pal grup di estreme diestre Unión Progreso y Democracia (UPyD) che al à cjapât il 1,91% des preferencis. Ezker Batua, la federazion basche di Izquierda Unida che tal 2009 e veve plui dal 3% dai vôts e un elet, si è invezit presentade dividude: Ezker Batua di une bande e Ezker Anitza di chê altre. I doi partîts a àn cjapât in totâl plui dal 5% des preferencis, ma separâts no àn rivât a vê nancje un elet. I tocje cumò a Iñigo Urkullu, candidât lehendakari (prin ministri dal guvier basc) dal PNV, formâ il gnûf esecutîf. Denant di lui a son dôs stradis, o meti in pîts un guvier di minorance cun aleancis variabilis proviodiment par proviodiment, o pûr imbastî un acuardi di guvier cuntune altre formazion politiche. Cu la setemane dai 29 di Otubar Urkullu al inviarà un zîr di incuintris cui rapresentants di chei altris partîts. Dutis lis opzions a restin viertis, al à sigurât, ancje se tancj a crodin che la soluzion plui probabile e sedi chê di un guvier di minorance. Laura Mintegi, candidade lehendakari par EH Bildu, e à dut câs invidât Urkullu a imbastî “une politiche autonome sei dal pont di viste nazionâl che economic” rispiet a Madrid. Il sucès eletorâl di EH Bildu al à però ancje cualchi fressure: cun di fat, in Gipuzkoa, provincie là che il partît al è al guvier, si à vût une piçule flession intai vôts de formazion abertzale.
Il blog di Internazionalitari al nas di une trasmission di Radio Onde Furlane e al fevele, cuntun tai nazionalitari, des nazions cence stât e des minorancis nazionâls de Europe.
30/10/12
Paîs Basc: grande maiorance nazionaliste inte CAB
I plui votâts a son stâts i nazionaliscj moderâts dal Partît Nazionalist Basc (PNV) che a àn vût il 34,17% des preferencis (sù par jù mieç pont in mancul rispiet aes elezions stadis) e 27 parlamentârs, trê di mancul di chei che a vevin vût intal 2009. Daûr di lôr si è plaçade la çampe abertzale che, cul non di EH Bildu, e à racuelt cuasi il 25% dai vôts e 21 elets. Propit la presince di cheste formazion, che e à otignût il risultât miôr inte storie de çampe indipendentiste, e à fat saltâ ducj i ecuilibris precedents. Cheste coalizion e cjapave dentri sei la ereditât di Batasuna, formazion metude fûr leç des autoritâts spagnolis, sei partîts tant che Eusko Alkartasuna e Aralar che intal 2009 a vevin rivât a mandâ in Parlament cinc dai lôr candidâts. I socialiscj a àn vût invezit di contentâsi de tierce posizion cun pôc mancul dal 19% dai vôts, cuasi il 9% in mancul dal 2009, e 16 elets cuintri dai 25 de volte stade. Se il PSE (federazion basche dal PSOE) al è il partît che al à paiât il presit plui alt in chestis elezions, nancje i popolârs no jessin fûr cui sa ce ben. Cun di fat, il PP al à vût il 11,57% des preferencis (plui di un pont in mancul de volte stade) e 10 elets cuintri dai 13 dal 2009. A completâ il cuadri dai elets si à la conferme di un parlamentâr pal grup di estreme diestre Unión Progreso y Democracia (UPyD) che al à cjapât il 1,91% des preferencis. Ezker Batua, la federazion basche di Izquierda Unida che tal 2009 e veve plui dal 3% dai vôts e un elet, si è invezit presentade dividude: Ezker Batua di une bande e Ezker Anitza di chê altre. I doi partîts a àn cjapât in totâl plui dal 5% des preferencis, ma separâts no àn rivât a vê nancje un elet. I tocje cumò a Iñigo Urkullu, candidât lehendakari (prin ministri dal guvier basc) dal PNV, formâ il gnûf esecutîf. Denant di lui a son dôs stradis, o meti in pîts un guvier di minorance cun aleancis variabilis proviodiment par proviodiment, o pûr imbastî un acuardi di guvier cuntune altre formazion politiche. Cu la setemane dai 29 di Otubar Urkullu al inviarà un zîr di incuintris cui rapresentants di chei altris partîts. Dutis lis opzions a restin viertis, al à sigurât, ancje se tancj a crodin che la soluzion plui probabile e sedi chê di un guvier di minorance. Laura Mintegi, candidade lehendakari par EH Bildu, e à dut câs invidât Urkullu a imbastî “une politiche autonome sei dal pont di viste nazionâl che economic” rispiet a Madrid. Il sucès eletorâl di EH Bildu al à però ancje cualchi fressure: cun di fat, in Gipuzkoa, provincie là che il partît al è al guvier, si à vût une piçule flession intai vôts de formazion abertzale.


text:
La voie di
indipendence in Catalogne e cjape dentri ducj i setôrs de societât,
ancje chei economics. Daûr di une inchieste publicade ai 25 di
Otubar al ven fûr che cuasi il 67% des impresis piçulis e mezanis
de Catalogne e je a pro de indipendence, intant che plui dal 21% al
domande la nassite di un stât federâl. A pene il 12% des aziendis
al crôt invezit che la Catalogne e varès di restâ une comunitât
autonome dentri dal stât spagnûl. La inchieste e mostre po che
passe l’82% des impresis piçulis e mezanis e je dacuardi che si
tegni un referendum su la indipendence. Il percors di
autodeterminazion de Catalogne al ven po poiât ancje di une
cuarantine di ordins professionâi, tant che chel dai economiscj, dai
architets, dai inzegnîrs industriâi e dai miedis, che ta chestis
zornadis a àn sotscrit un manifest là che a domandin che il popul
catalan al puedi decidi dal so avignî in maniere libare e
democratiche.
Font:
VilaWeb, 25/10/12


text:
Menu principale:
Cartella colori neon
(clicca per ingrandire)
insegne luminose Milano, insegne a led Milano, insegne luminose Monza, insegne a led Monza, insegne luminose Cinisello, insegne a led Cinisello, insegne luminose Brianza, insegne a led Brianza, insegne luminose Bresso, insegne a led Bresso, insegne luminose Cormano, insegne a led Cormano, insegne luminose Cusano Milanino, insegne a led Cusano Milanino, insegne luminose Sesto san giovanni, insegne a led Sesto san giovanni, insegne luminose, insegne a led


text:
A man a man
che si svicine la date dai 11 di Setembar, zornade là che e cole la
fieste nazionâl de Catalogne, a cressin lis adesions ae
manifestazion clamade dongje de ANC (Assemblea Nacional de Catalunya)
a Barcelone par rivendicâ la indipendence. Di là des declarazions
publichis, pe plui part afidadis aes rêts sociâls, une prime idee
dai partecipants si pues vêle dal fat che a son za plui di
cuatricent lis corieris organizadis par puartâ la int a Barcelone e
doi i trens speciâi che, in curt, si podarès zontâ ancje un tierç,
ma i numars a cressin dì par dì. Pe ANC si trate di cifris che a
van une vore plui innà di chel che si spietavisi e al è za cui che
al dîs che e podarès deventâ “la manifestazion indipendentiste
plui impuartante inte storie dal paîs”. A front dal numar di
adesions simpri plui grues, si à vût di cambiâ ancje il percors de
manifestazion che e scomençarà alì de crosere jenfri Gran Via e
Passeig de Gràcia par sierâsi po dongje dal Parlament catalan. La
Assemblee Nazionâl de Catalogne, organizazion nassude intal Març di
chest an par sburtâ la indipendence catalane, e va dilunc intant a
inmaneâ ancje altris iniziativis che a cjapin dentri ancje i aspiets
simbolics. Cussì intune cuarantine di comuns de Catalogne i
militants de ANC a àn sostituît la peraule “Spagne” cun
“Indipendence” intal non di viis o placis.
Font:
VilaWeb, 31/08/12 e 01-02/08/12


text:
Us
varàn contât che il cine lu an inventât i francês, e che il pari dal plui
impuartant metodi par recitâ al jere un rus. Dut sbaliât: prime di lôr, tal
jurassic, al jere il mestri Pteroslavskij,
il regjist plui famôs de preistorie.
Presuntuôs tant che nome un grant regjist al pues jessi, inacessibil tant che nome une vere star e pues jessi, ma
soredut dordel come nome un Gnognosaur al pues jessi, Pteroslavskij al sta al cine come
Einstein a la piture: no centre nuie.
Saraial
forsit par chel che nissun al à mai sintût nomenâ il cine jurassic?
Ma chê chi e je une altre storie (e se o volês leile, la cjatais sul gnûf gnognolibri: «Gnognowood»
).


text:
Di cuant che lis scuelis di piture e sculture a son nassudis tal 600 a son simpri compagnis. Un model crot tal mieç e duç i cavalets torator cui students ch'a cuchin di tant in tant. Il disegn, al é soredut il risultât de oservazion. Tes scuelis d'art, al si scomence a imparâ a oservâ e le rôbe ch'a si cjale di plui al reste ancjemó vuê il cuarp uman. Un disegn al vâl mil peraulis a disin i cinês. I pitôrs prin a erin scuâsi dome omps e alore ce studiavino di plui? Lis feminis. In te cjançon La Bohème, Charles Aznavour, al descrîf benissim l'epoche de vite dai artiscj da l'epoche e di sigûr Cadel ch'a nol ere siór al veve fat cheste vite enfre Vignêsie, Firenze e Rome indulà ch'al a studiât.
Montmarte en ce temps là, oubliait ses lilas jusqu'à sous nos fenêtres
Et si l'humble garni qui nous servait de nid ne payait pas de mine
C'est là qu'on s'est connu., moi qui criait famine et toi qui posait nue.
Dute le cjançon achi tal videoclip:http://www.avmaroc.com/videos/charles+aznavour-cLiPP7fjH-YZ43Y.html
Us cjacari d'un timp che i mancul di vincj a no puedin cognossi
Montmartre in chê vôlte al dismenteave lis sôs rôsis fin sot dai nestris balcons
E se il nestri puar apartament ch'al nus siervive di nît a nol someave a nuje
Al è aí ch'o si sin cognossûts, jó o crepavi di fan e tu ch'a tu posavis nude.
Un condisepul ch'al si é incrostât come profesôr in tune academie di Bruxelles al mi descriveve le scene de setemane passade.
Come che cumó, tai cors artistics a son spès plui frequentâts pes mulis che pai mui, al veve domandât di vê un model mascjo e al veve otegnût un biel zovint spagnûl che probabilmenti al ere le prime vôlte ch'al posave nût.
Imagjinait un zovint poiât o ponet, impins o sentât ch'al a di stâ trê oris sot dai vôi inquisidôrs dai students massime sa son vôi feminins...Al sucêt alore che i vôi a s'incrôsin e che le nature a no rivi a platâ le emozion dal cjalât cuant ch'al viôt ce che chei âltris a i cjalin e ,forsit par chel, in chê dí, nissune studentesse a someave di vê notât che il campanel de fin dai cors al veve sunât...


text:
- –
Tu e joDi te disin alc e sé di te cjacarin ducj di te che no tu orevis plui scrivi come me Di te andai vût un don sflorît intuna lagrima, di alc di piardût sensa velu cognossût che intal odôr e tal sunsûr dai vons.Chê sera, invulussada intun ninsuli che al someava a un sudari leievi i toi viars in furlan e ju sintivi cricâ dentri di me come un gnôf mont , sensa timp.Ai imparât a ricognossi lis peraulis che navigavin in me ta l’oscuretât. Lis ài impiradis come corais preziosis suntun lunc fîl di arint, lusint. Son lis peraulis da memoria e da ereditât son lis peraulis dal sunsûr da frutetât dal me jessi e dal me avignì.Dut ài cjatât e tornât a piardi fûr che chel, che sensa orê tu mi às dât tal tô « testament » -difint conserva prea –
- –
Tu e nôSe disaresitu di se banda staressitu, tu bastian contrari par vocasion. Tu che i toi vôi cjalavin fûr par fûr, disledrosavin come una vuarsina la crosta sglissiosa dai timps. Tu che ti àn ripudiât che ti àn fàt martar che ti àn fat eroe. Tu che tu cjaminavis simpri un pas plui in là cussì indevant di brusati simpri. Tu che tu cjalavis tal spieli narcîs e tu vevis al coragjio di vioditi e di viodi. Se disaressitu cumò a viodinus cussì peâts mans e pis bocja e vôi a nasâ la spussa di brusât. Nô simpri plui benestans nô simpri plui plens di vueit no simpri plui compains ma no tal sens che tu disevis tu, simpri plui uguai a alc altri. No vin nancja plui la nestra lenga muarta su la bocja di dintus di fruts che fevelin Taliano. Je vera, no son plui barats su chistis tiaris, cumò cressin i rovi dulà imberdeasi e piardisi. Piardûs. Ma alleluja, pos dài, pol jessi, se si mûr tornâ a nassi. Se chist al è l’unviar di un popul, rivarà la viarta.
- –
Fontana di aga dal tô paisAga clara nàs al luzôr di viarta Aga dolsa sint l’amôr donzel Aga frescja to memoria e zoventût Aga rustica tu sês viola e aunâr “ca si spieglin ta l’azûr fun da l’aga dal tô cûr avâr”Fontana di aga dal tô paîs che je stada amara e dolsa che je stada mari e pari amôr e patiment.Fontana che sgorgola e bussa i lavris di aur fontana di ricuars che pesin su lis ruis da tô piel di vecjo.Cour amareos Cour che nol ûl piardi
Epur la tô pena di font secjada clara e scura ancjamò fâs nassi, nudris sot tiara lis lidrîs di sé che o sìn!
Tu e jo
Di te disin alc e sé
di te cjacarin ducj
di te che no tu orevis
plui scrivi come me
Di te andai vût un don
sflorît intuna lagrima,
di alc di piardût
sensa velu cognossût che
intal odôr e tal sunsûr dai vons.
Chê sera,
invulussada intun ninsuli
che al someava a un sudari
leievi i toi viars in furlan
e ju sintivi cricâ dentri di me
come un gnôf mont , sensa timp.
Ai imparât a ricognossi lis peraulis
che navigavin in me ta l’oscuretât.
Lis ài impiradis come corais preziosis
suntun lunc fîl di arint, lusint.
Son lis peraulis da memoria e da ereditât
son lis peraulis dal sunsûr da frutetât
dal me jessi e dal me avignì.
Dut ài cjatât e tornât a piardi
fûr che chel, che sensa orê
tu mi às dât tal tô « testament »
-difint conserva prea –
Tu e nô
Se disaresitu
di se banda staressitu,
tu bastian contrari par vocasion.
Tu che i toi vôi cjalavin
fûr par fûr, disledrosavin
come una vuarsina
la crosta sglissiosa dai timps.
Tu che ti àn ripudiât
che ti àn fàt martar
che ti àn fat eroe.
Tu che tu cjaminavis
simpri un pas plui in là
cussì indevant di brusati simpri.
Tu che tu cjalavis tal spieli narcîs
e tu vevis al coragjio di vioditi e di viodi.
Se disaressitu cumò
a viodinus cussì peâts
mans e pis bocja e vôi
a nasâ la spussa di brusât.
Nô simpri plui benestans
nô simpri plui plens di vueit
no simpri plui compains
ma no tal sens che tu disevis tu,
simpri plui uguai a alc altri.
No vin nancja plui la nestra lenga
muarta
su la bocja di dintus di fruts
che fevelin Taliano.
Je vera, no son plui barats
su chistis tiaris, cumò cressin i rovi
dulà imberdeasi e piardisi.
Piardûs.
Ma alleluja, pos dài, pol jessi,
se si mûr tornâ a nassi.
Se chist al è l’unviar di un popul,
rivarà la viarta.
Fontana di aga dal to paîs
Aga clara nàs al luzôr di viarta
Aga dolsa sint l’amôr donzel
Aga frescja to memoria e zoventût
Aga rustica tu sês viola e aunâr
“ca si spieglin ta l’azûr fun da l’aga dal tô cûr avâr”
Fontana di aga dal tô paîs
che je stada amara e dolsa
che je stada mari e pari
amôr e patiment.
Fontana che sgorgola
e bussa i lavris di aur
fontana di ricuars
che pesin su lis ruis
da tô piel di vecjo.
Cour amareos
Cour che nol ûl piardi
Epur la tô pena di font secjada
clara e scura
ancjamò fâs nassi, nudris
sot tiara
lis lidrîs
di sé che o sìn!
Lussia di Uanis otobre 2001


text:
Corsiche: Jacques Culioli vincidôr al Liet Lavlut
Al è stât il cjantat cors Jacques Culioli a vinci la edizion 2008 dal Liet Lavlut, il festival european des cjançons in lenghe minoritarie che si è davuelt ai 18 di Otubar a Lulea, inte Laponie svedese. Al cjantant cors a son lâts sei il premi de jurie, sei chel dal public. Daûr di lui si son plaçâts i asturians Dixebra e la sami Elin Kåven. Paritât ancje pe cuarte posizion jenfri i furlans Carnicats e i morvins Mordens. Chei altris musiciscj che a àn partecipât ae fase finâl dal concors a rivavin des comunitâts bretone, frisone, galese, galiziane, finlandese de Svezie e albanese de Italie.
Font: Liet Lavlut, 18/10/08; Galiza Hoxe, 18/10/08; Eurolang, 21/10/08; Nationalia, 23/10/08


text:
30 settembre 2007
27 settembre 2007
Scoop: neri come un Gjal, il president de Pro Loco inferocît e avilît
Mi à manifestât dute la sô avilizion e rabie pal ategjament de assessore ae culture, che i à dit che secont jê "La Pro Majano no à ringraziât avonde la Aministrazion Comunâl".
No sai ben ce che al è sucedût, ma dal sigûr o sai che, no dome la Pro Majano e à simpri ringraziât publichementri la Aministrazion Comunâl, ma adiriture al protocol dal Comun e varès di jessi une letare firmade dal President de Pro Majano che al ringrazie in maniere uficiâl e scrite la Aministrazion Comunâl...
No rivi a crodi che si fasedin telefonadis dal gjenar par scuedi un "grazie" a une associazion... cun dut ce che al è stât fat ancje cul Festival di chest an...
Sperìn ben, ma mi sa che i rapuarts a son avonde tirâts... e tire tire, la cuarde si romp.
E dopo mai che il President al jere rivât al limit e no sai se al torne indaûr...
Stin a viodi e o speri di vê cualchi smentide. Pal ben de Pro Majano, pal ben dal paîs.
26 settembre 2007
Mozion trasversâl a pro des leçs di tutele linguistiche.
Achì us met il test de relazion introdutive e tal prin coment definitîf aprovât ae unanimitât di dut il Consei comunâl di Maian.
Relazion introdutive: relatôr Christian Romanini (Forza Italia)
Par introdusi cheste mozion, o volarès domandâ dome cualchi minût par ricuardâ une figure fondamentâl par dut il Friûl e i furlans: pre Toni Beline, mancjât ai 23 di Avrîl dal 2007.
Pre Toni cualchi volte al vignive ancje a Maian a cjatâ une sô sûr che e je nestre concitadine.
La muart di chest predi, inteletuâl, furlanist e lasse un grant vueit no dome par chei che lu àn cognossût, ma soredut par dut il popul furlan che, ancje se no ducj si rindin cont, al è restât plui puar.
La maniere piês par ricuardâlu al sarès limitâsi a sempliç discors di circostance, dismenteantsi di ce che al à dit, scrit e puartât indevant.
Ta chest moment storic li che ancje in Regjon e je daûr a puartâ in aule la gnove propueste di leç pe tutele de lenghe, al sarès stât impuartant vêlu inmò cun nô cu lis sôs riflessions e invîts a no vergognâsi de nestre identitât furlane, invidantnus a jessi braurôs di ce che di plui fuart e biel o vin te nestre culture: la nestre lenghe furlane.
Ta cheste setemane, cjârs coleghis, Us ai cun plasê fat vê une copie dal so libri “Une scuele pai furlans” li che e ven fûr dute la fuarce profetiche e la grandece inteletuâl di un om che nol è stât dome un grant esponent dal mont culturâl e predi, ma ancje un mestri che za 30 agns indaûr al veve anticipât temis e esperiencis che vuê o sintìn tant a fevelâ.
O speri che la leture us vedi dât sponts di riflession e stiçade la curiositât.
O ai vude la furtune di cognossilu di persone tai ultins mês de sô vite e mi auguri che il so testament inteletuâl al podedi jessi pardabon chê semence che e cressarà simpri di plui ancje cumò ce lui al à lassât cheste esistence terene. In cheste ete globalizade e cu la tindince a omologâsi, ducj, ancje i singui comuns e i singui conseîrs comunâi a àn il dovê di difindi la identitât de nestre int, tacant dai plui piçui za tes scuelis, parcè che al è di bant cjalâsi ator pal mont se no si cognòs di dulà che si ven. Dal sigûr, cjapant cussience de nestre realtât nus sarà ancje plui facil frontâ lis grandis sfidis ator pal mont.
Dut chest duncje par sierâsi tal nestri “curtîl”, ma te convizion che dome valorizant il “particolâr” si pues pandi une culture de integrazion tra lis identitâts difarentis presintis in Europe e no dome, ancje tal nestri comun e te nestre regjon: par chest la mozion in argoment e fâs riferiment ancje aes comunitâts slovenis e gjermanofonis de nestre regjon, propit intune vision di Friûl tant che esempli e laboratori par une convivence tra i popui, duncje intune solidarietât tra comunitâts linguistichis.
Juste ai 26 di Setembar il Consei di Europe, e no un gruput di “cuatri furlaniscj”, al à fissât la zornade europeane des lenghis disint a clâr trê principis di fonde:
- La Europe e je plurilengâl e lu sarà simpri;
- L'aprendiment des lenghis al ufrìs une oportunitât ai citadins;
- Ognidun al è in stât di fâlu.
Come che al à dit ancje cualchi timp indaûr il president de Sardegne Soru “No capìs parcè che noaltris o vin la responsabilitât di protezi un nuraghe, di protezi e salvâ cualchi piere di une citât puniche e magari o vin di lâ a pierdi une robe vive tant che la lenghe, che e fevele di nô centant di plui di un muret punic: e fevele di un popul e di une storie cent mil voltis di plui di cuatri pieris metudis in rie”. E o soi convint che ancje pre Toni le varès pensade te stesse maniere ancje se noaltris no vin i nuraghis, parcè che no je une cuestion ni di colôr politic ni di origjins, ma di valôrs di fonde di un popul, che al sedi sart o furlan, ma tal stes câs popui che a àn voie di frontâ la sfide de globalizazion cu la lôr muse e cuntun element identitari ben definît, ma in pericul.
E cumò vignint al detai de mozion presentade, o scuen dî che la propueste di leç in esam in consei regjonâl e je stade argoment di un lunc dibatiment chest Istât: tancj pas indevant a son stâts fat, ma si pues miorâle inmò e no si à di sbassâ il nivel di atenzion. Ve chi la mozion che us lei...
Zornade europeane des lenghis
Ve ca il program di ce che al è dongje di nô.
25 settembre 2007
Piçui erois a saressin cressûts...
Une rie no je un confin
Chescj i artiscj:
AnaMAS, GiulioBAISTROCCHI, LeoGANS, RenatoMERTENS, ThomasWIZANY, EdiFASIOLO AstridRIEDER, MonicaZUMINO, GloriaZOITL, ElenaCLARA, AlessioBRUGNOLI, CooperativaRAGNATELA, NikiPFEIFFER, MimmoMIRABILE, FaustoDEGANUTTI, ElioLucioMODESTO, AnitaCOSSETTINI, FabioZOLLI, OnorinaVIT, SilvanoCASTELLAN, LauraDIBIDINO, JackCAMOLETTI, LuiginaIACUZZI, EnricoDALBELLO, GiulianaFADI, ArturoPICCA, FernandoGEROMETTA, FrankQUATTRIN, LedaNASSIMBENI, VittorioSGOIFO, ValterZUCCHIATTI, RobertaMASETTI, UgoRASSATTI, EugenioEnricoMILANESE, SilviaGIUSTI, FerminaFORTE, BrunoDARIO, ElenaFASIOLO, GabriellaLEONARDUZZI, FulviaSPIZZO, DaniaDELLECASE, SarahPERSELLO, MarcoCARNELOS, CarmelaDILENO, GabrieleFASIOLO, AndreaDALLACOSTA, LucianoCLINAZ, KatrinTRAMPITSCH.
La mostre e je curade di Alessandro Venuti.
E il program complet us al met dentri dal prin coment.
Te foto, la opare di Ana Mas (Austrie) che si intitule apont "Une rie no je un confin" (titul origjinâl: "Una linea non è un confine")
24 settembre 2007
23 settembre 2007
Gjite a Verzegnis
O ai a pene metude vie la moto: o ai fat un zirut in Cjargne.
O volevi lâ a Dieç pe mostre su la Apocalìs, ma ae fin, vignude ore di gustâ, o ai fat un salt al Fogolâr, li di Manuela: cussì la gjite che e veve di jessi culturâl si è trasformade in gjite gastronomiche!
Chest ce che o ai mangjât: di antipast "tocj in braide cun coculis e rosmarin", di prin "vuardi cun luianie e porcins", di secont "frico di patatis cun polente rustide", aghe "Goccia di Carnia" e cafè coret (juste un sclip di gnapute parcè che in moto no si pues esagjerâ). Mangjât come un pape e servît e riverît: Manuela no dome e je une frute biele e simpatiche, ma ancje une coghe super cuntun ristorant pardabon ecezionâl.
Po dopo o ai polsât un moment e cuant che o jeri sigûr che ancje "soflant" nol sarès sucedût nuie, o ai tornât a piâ la moto e mi soi inviât sù par Siele Cjanzutan fint jù pal cjanâl di Sant Francesc, Spilimberc, Feagne e vie fint a cjase.
Propit une zornade spetacolâr: no sai parcè che o voi spes in Cjargne in moto... forsit semplicementri parcè che la Cjargne e je biele e vonde.
Tes foto: la mont Mariane viodude di Cjacis di Verzegnis
E Edi ce fasial?
Dal sigûr e sarès une candidature autorevule: un che al è a cjâf di une aziende di sucès nol à dibisugne dai miei compliments.
No sai se ae fin al acetarà o no.
Dal sigûr però, in cualitât di sempliç eletôr che al à votât di chê bande e che al volarès vinci lis elezions regjonâls, o dîs dome che il timp al passe...
Se Illy, tal 2003 al à vinçût, buine colpe le à la Cdl che e à brusât une vitorie sigure lassant a cjase Renzo Tondo.
Ma no stin a dismenteâsi che l'ex Sindic di Triest (2 mandâts) e ex parlamentâr (1 legjislature), ancje se al veve za une lungje esperience di politiche (mi fasin ridi chei che a definissin Illy "esterni a la politiche": nol varà la tessare, ma politiche a 'nd à masanade avonde), al à tacât a fâ campagne eletorâl cuasi un an prime des elezions, metint in cjamp dute la fuarce mediatiche des sôs risorsis.
Chest par dî che il prossim candidât de Cdl pes regjonâls al varà un biel "ce fâ" e "ce cori", stant che cheste volte Illy al è di mês che al fâs campagne eletorâl, ma cheste volte le fâs come President in cjarie.
O met achì dome une declarazion di un politic che inmò une volte al à dimostrât classe di vendi e grande coretece: «Ho sempre detto a Berlusconi che sarei rimasto a disposizione di un progetto vincente. Darò una mano forte per vincere le prossime elezioni regionali qualora Snaidero confermi la sua disponibilità ad accettare la candidatura» (il politic che al à dit cussì sul Mv dai 2 di Setembar dal 2007 al è Renzo Tondo).
Ma intant l'orloi al cor e e plui il timp al passe, piês al è.
Sacris scrituris, La Gjenesi
La domenie e je zornade di leturis sacris: achì al baste dome scoltâ, ma se si à voie si pues ancje lei il prin coment.
Dedicât a... decidêt voaltris!
22 settembre 2007
La FriûlTV e cres
Cumò se o lais sul sît o podês viodi cualchi biele novitât: a çampe i links par scoltâ Radio Onde Furlane cui fûs oraris di Argjentine e Canadà.
Simpri de Argjentine e rive la novitât de StreamTV che nus permet di scoltâ e viodi il studi di Radio FM Comunicâr, di dulà che si trasmet Fuarce Furlans (in repliche ogni lunis aes 13.30 su Radio Onde Furlane FM 90.0 Mhz).
Ta cheste trasmission o ai vût l'onôr di jessi ospit 2 voltis: la ultime, juste aes 17.30 di vuê sabide 22 di Setembar dal 2007.
Un mandi di cûr a Claudio Roya, ae redazion de Radio, ai curadôrs dal program Fuarce Furlans e a dute Colonia Caroya (te foto, la corse dal Purcit, altri che chê dai mus di Feagne!)
A proposit di imprescj: PacarDay
Bon bon, nol sarà grant come chel altri, ma al va benon... ;-)
Un grazie a la frute che mi à fotografât l'imprest e a Toni Pesenato e a la R.T.I.A snc che vûe e doman, (ma ancje sabide e domenie che a vegnin) a fasin une sorte di "PacarDay" (la zornade de pacare, ndr) par provâ i imprescj che a son tal plaçâl.
Al è ancje un bon sotgol di cerçâ!
Amarcord Friuli Doc
Compliments!
Consei Comunâl martars ai 25
Dai che forsit la Cdl e presente il gnûf cjâf grup...
21 settembre 2007
La tuie
Une brute notizie - inzornaments 2
20 settembre 2007
O ai i biliets!!!
Vasco Rossi -- E....
O soi a pene rivât cjase e te sachete o ai i biliets pal conciert di Vasco de setemane prossime.
E... al sarà il tierç che o voi a viodi: i ultins no mai soi mai pierdûts!
19 settembre 2007
Motârs a Pêrs
Duncje, ducj a Pêrs in moto par scoltâ buine musiche, viodi il video de Bikerfest di chest an, mangjâ e bevi (aghe, mi racomandi) in compagnie e parcè no sclarî il voli cun cualchi biele parussule!
18 settembre 2007
Sclariments
Dit chest, ve chi la mail di Adrian Cescje.
Tai dîs passâts e je stade une polemiche tra Alberto di Caporiacco e Luca Peresson vignude fûr di une precisazion di Peresson suntun scrit di di Caporiacco, che mi clamave in cause. Si tratave dal rûl che o varès vût jo, e cun mê il Moviment Friûl, inte vicende de leç regjonâl in discussion pe lenghe furlane.
Al è just che o fasi cualchi precisazion.
O scomenci cul dî che jo o soi stât, o soi e o resti un responsabil politic dal Mf, ma cuant che o jerin membri dal Olf dal 1996 al 2005 e cumò che o jeri e o soi membri de Comission pai obietîfs didatics dal Arlef, non jeri e no soi dentri in chei orghins parcè che o rapresenti il Mf. Che o vedi vude pocje o tante part intes sieltis de politiche linguistiche pe lenghe furlane (e indi ai vude tante, lu dîs propit cence modestie), no pues dî che i risultâts de mê azion a son di atribuî al Mf come che impen si podarès atribuî a un partît la presentazion di une propueste di leç sô intun consei regjonâl. Intun altri significât al è merit dal Mf ce che al è sucedût in chescj agns intor de lenghe furlane. Fint a ducj i agns 80 il Mf al à lotât bessôl tant che fuarce politiche pe afermazion istituzionâl de lenghe furlane, presentant propueste di leç (refudade dal consei regjonâl di in chê volte!) e cjapant sù desinis di miârs di firmis in ogni contrade dal Friûl, e al so interni al à elaborade une strategjie di intervent cul definî chei ponts che po a distance di agns a son deventâts i ponts di fonde de leç 15/99 (la prime formulazion de leç e à la firme di Adrian Cescje, passade po a Fontanin president de Regjon tal 1993 e a Cecot par che le fasessin lâ indenant) e la propueste di leç de Comission pai obietîfs didatics dal Arlef dal 2006. Cemût mai? Parcè che Adrian Cescje, che o soi jo, ju veve pensâts e fats deventâ patrimoni de politiche dal Mf tai agns 70 e 80, e simpri Adrian Cescje al à continuât a proponiju ancje daspò dal ritîr dal Mf tal 1992 in dutis lis sedis dulà che al jere presint, e a domandâ che altris personis di buine volontât e che a amin la nestre lenghe ju presentassin tant che se a fossin robe lôr. Chest al significhe che altris personis che no son dal Mf a àn dât il lôr contribût e puartadis novitâts, ma lis liniis di fonde di chês leçs o propuestis di leç a jerin za patrimoni storic dal Mf. Tai agns 90 e vuê il Mf al è presint cu la sô anime politiche li che a son presints i siei militants di une volte che si riferissin acjemò ai siei valôrs, ancje se ai voi di chei che no san o no vuelin savê e viodi nol imparìs. A voltis il Mf al è presint ancje intune forme plui concrete di une presince ideâl. Dal sigûr li che al è presint Adrian Cescje.
E cumò cualchi altre precisazion. La propueste di leç de maiorance regjonâl e je fate di dôs parts, che a varessin vût di sei dôs propuestis di leç: une part e je la revision (o la continuazion de distruzion, a gno viodi) de leç 15/99, e chê altre e je un intervent pal insegnament dal furlan tes scuelis. A àn volût fândi une uniche leç, che si ur veve domandât di fândi dôs separadis, ma il probleme nol è tant chel. Il probleme al è che di une bande a àn metût te revision de 15 un articul che al permet di podê modificâ la grafie uficiâl (se al sucedès chest, o podaressin butâ vie 10 e plui agns di politiche linguistiche te editorie, e o varessin garantide la precarietât di ogni azion pe lenghe scrite) e di podê modificâ la aplicazion teritoriâl de leç, di chê altre a àn prontât un dispositîf pal insegnament tes scuelis che nol mudarà la situazion atuâl tes scuelis de lenghe furlane, parcè che si continuarà a fâ insegnament in aparence, in forme margjinâl e no sistematiche, par progjets li che i bêçs a saran doprâts par altri che pe lenghe. O soi daûr a dâ un judizi tecnic e no ideologjic de soluzion cjatade fûr di cheste maiorance regjonâl par dâle di intindi che e à tant a cûr la lenghe furlane che e à fintremai prontade une leç. La leç le ai definide une leç-trufe, e tâl, par cui che i interesse, le à definide ancje il Moviment Friûl, che par dut li che al podarà fâlu savê lu fasarà savê. Ma su chest cantin di aspiets tecnics no voi indenant. Magari une altre volte.
Tal 2003 o ai domandade tant che membri dal Olf e otignude la formazion di une Comission pai obietîfs didatics che po e je passade al Arlef, fate di me, di Bruno Forte, di Silvana Fachin Schiavi, di Maria Carminati, di Odorico Serena, di Roberto Dapit, di Alessandra Burelli. Prin e à lavorât par meti jù i programs di scuele pal insegnament dal furlan (2004) e po par une propueste di leç tecnichementri buine pal insegnament, te suaze dal plurilinguisim. E jere la realizazion concrete di un program di azion vieri dal Mf, e jo, pe mê part li dentri, lu proponevi, cence vê bisugne di dî che al jere ce che al veve volût l’Mf fintremai dai agns 70 e 80. La presince di chei altris membris de comission e significave inricjî chês liniis di intervent di competencis tecnichis inzornadis cualificadis e ad hoc pai agns di cumò. Prin di metisi a lavorâ su la propueste, la Comission e mandà tal 2005 ai conseîrs regjonâi un document ben articolât e fat di liniis di intervent pal insegnament tes scuelis, avonde ben definidis, che dome la Lega Nord e à trasformât in propueste di leç (la prime presetade in materie). Po, cul 2006, la Comission e prontà la sô propueste di leç, domandade po tra lis altris dal president dal Consei Tesini. E tal zenâr 2007 e prontà lis normis transitoriis pe aplicazion de leç. In cheste propueste di leç o ai spindût il gno cerviel e in chê e dome in chê mi ricognòs jo e si ricognòs l’Mf. Intant la Zonte e veve formade une comission pe revision de leç 15, che si ocupave ancje dal insegnament, e la comission pe istruzion dal Consei e tacave a discuti la cuistion. La LN e cjapave la leç de comission dal Arlef e le firmave ancje chê tant che propueste di leç regjonâl par che si le discutès, se no nissun altri le varès cjapade in considerazion. Ce che al è deventât di chês propuestis, lu varessin di savê, e jo lu ripet: une propueste di leç-trufe.
In compens e je une propueste di leç (che salacor e deventarà une leç) che i permetarà a Illy di presentâsi in campagne eletorâl tant che grant amì de lenghe furlane, parcè che, a front de violence nazionalistiche e fassiste di diestre e di çampe cuintri de lenghe furlane di chescj mês, la posizion di Illy e de propueste di maiorance e somee a tancj une grande robe. E il Comitât 482 cu la manifestazion stade a Udin, poiât dal Comitât pe autonomie sot de direzion di Arnaldo Baracet, al à permetût (magari cuintri des sôs intenzions) che Illy e la sô compagnie e fasessin la biele figure di salvadôrs de lenghe furlane te scuelis e fûr, cuintri de furie nazionalistiche dai lôr aversaris e dai lôr stes amîs di partît. Ma nol à permetût che nissun membri de Comission pai obietîfs didatics dal Arlef, che al varès vude la competence par fâlu e fâlu ben, ju disturbàs se al ves esplicade la propueste di leç sô e i difiets di chê de maiorance, ni Cescje, che lu veve domandât, ni altris. E pûr, dut il davoi che al è sucedût, al è sucedût parcè che cualchidun lu veve inviât passant par chê Comission! Ise stade dome che une distrazion? Mah, cui che al vûl crodilu, che lu crodi.
La storie e je cheste.
Ma e je dome une piçule part di dute la storie.
Adrian Cescje.
No ai i dêts tal nâs
Intant, par clarece di informazion o torni a meti plui in grant la foto cu la bielissime maiute e lis spilutis dai gnognosaurs di Dree.
Al è inmò timp par lâ a viodi la mostre.
17 settembre 2007
Interviste a Radio Onde Furlane
Par cui che si fos perdût la interviste di Lunis a buinore, ve chi la regjistrazion fate a Radio Onde Furlane che nus à ospitâts me e il Dree.
Inmò un grazie al diretôr Mauro Missana.
Cui che al à voie al pues ancje abonâsi a La Patrie dal Friûl:
25,00 euros (pal forest 30,00 euros) sul cont corint postal n.12052338 intestât a "LA PATRIE DAL FRIÛL" Glemone.
Redazion e aministrazion V. Basilio Brollo, 6 - 33013 Glemone (Udin)
TEL. 0432 981411
FAX 0432 891941
La gnove e-mail de Patrie: info@lapatriedalfriul.org
16 settembre 2007
Buine cjaminade, Elio
Cumò Elio al è che al cjamine bande Sant Jacum di Galizie e al barufe cu lis visiis.
E je une biele robe, chê di fâ chest pelegrinaç: a son centenârs di km a pît e dal sigûr une esperience che ti lasse alc di profont.
Mandi Elio e buine cjaminade!
Un mandi ancje ae siore Graziana (la mame di Chiara) e une bussade a Chiara in Egjit!
Ocjo, us ten di voli...
15 settembre 2007
Lunis o soi a Onde Furlane
Lunis aes 10.30 cirche, jo e il Dree, diretôr de riviste, o sarìn siei ospits par presentâ il numar di Setembar da La Patrie dal Friûl, cuntun speciâl su lis lenghis minoritariis in Italie.
O vin sielt chest teme parcè che ai 26 di Setembar e je la Zornade Europeane des Lenghis.
O ringrazii Radio Onde Furlane pe disponibilitât e pe biele colaborazion che o sin daûr a meti in pîts.
Restait in scolte e cui che al à voie al pues ancje abonâsi a La Patrie dal Friûl:
25,00 euros (pal forest 30,00 euros) sul cont corint postal n.12052338 intestât a "LA PATRIE DAL FRIÛL" Glemone.
Redazion e aministrazion V. Basilio Brollo, 6 - 33013 Glemone (Udin)
TEL. 0432 981411
FAX 0432 891941
La gnove e-mail de Patrie: info@lapatriedalfriul.org
Mandi ai Furlans di Argjentine
Un mandi di cûr a ducj i furlans che a son di là de "grande Aghe oceaniche" e ator pal mont.
Ve ca il Diari di Setembar
14 settembre 2007
13 settembre 2007
Assise su FriûlTV
Tra i tancj biei intervents, o met chel di Roberto Visentin, za senatôr.
12 settembre 2007
Tui tui
O ai fat un pâr di domandis in paîs e dut ce che o ai savût al è di une riunion avonde strane li che dutis lis associazion a son stadis clamadis par decidi se al jere just destinâ une sale dal centri di Deveà par dâ ospitalitât a cualchi gjatut che nol à altri domicili.
Jo no sai ben ce che al è saltât fûr, ma mi semee che ni pal ben dai gjatuts ni pal ûs che al è previodût pai centris sociâi, al sedi just che chestis besteutis a sedin tignudis ta chest puest.
E no mi semee nancje just disturbâ la int par fevelâ di une cuestion come cheste: forsit plui di cualchidun al à alc di miôr di fâ.
Ma o podarès no vê vût une informazion corete e o domandi cualchi informazion di plui se cualchidun dai letôrs al cognòs cualchi particolâr di plui.
E su ispirazion di Thermonuke, us met une robute di scoltâ...
11 settembre 2007
11 di Setembar
Ma ai 11 di Setembar, in Catalogne si celebre un aniversari: nus conte alc Sandri Carrozzo...
10 settembre 2007
Assise des rapresentancis furlanis
Promotôrs dal incuintri a son il stes ateneu, il comitât 482, il comitât pe autonomie e pal rilanç dal Friûl, i media de diocesi di Udin Vite Catoliche e Radio Spazio 103 e la emitent radiofoniche Onde Furlane. Argoment, la poie dai previodiments che il Consei regjonâl al esaminarà in autun par fissâ lis normis di tutele e valorizazion des lenghis minoritariis presintis in Regjon.
09 settembre 2007
08 settembre 2007
Zucchiatti pinsîr
Par coretece di informazion o ai di fâ une precisazion (fate vuê sabide ai 8/9/2007 aes 10.30).
La foto e je stade fate a Cjasesole vinars di sere ai 7 di Setembar. La organizazion de fieste e à invidât dut il consei comunâl a une cene. No jerin dome lis personis te foto, ma ancje altris conseîrs (a une cierte ore o soi rivât ancje jo).
Jo stes o ai lamentât pocje clarece tes vicendis des ultimis setemanis e se no ves scrit cheste specifiche o varès fat il stes erôr: une informazion no corete. E chest nol sarès stât just: al è di bant lamentâsi se si fâs par prin l'erôr. Duncje, ancje se dentri o cjatarês cualchi coment un tic ironic, par rispiet des personis e des istituzions che chestis a rapresentin, no vin di dismenteâ (jo par prin) di cirî di restâ corets.
Par tant o speri di vê sclarît.
07 settembre 2007
Gnognomostre
La mostre e larà indevant par un mês. Event in colaborazion cun «Ateneo delle idee».
I Gnognosaurs a tachin a jessi publicâts par talian cul non di «Scemosauri», su lis pagjinis dal mensîl «Dino Gildo» dal editôr Barbieri. Tal 1995 a son simpri par talian cul non di «Pazzosauri» su lis pagjinis di «Jeans Card Notizie» - diretôr artistic Sandri Di Suald - periodic fat par cont di un consorzi di bancjis furlanis. Pôc dopo par furlan a deventin «i Gnognosaurs» e il non al funzione cussì ben e al è simpatic al public di ogni divignince, che di li indevant al sarà l'unic non uficiâl des strichis in cualsisei lenghe che a vegnin publicadis.
Oltri a vignî fûr regolarmentri su la riviste par fruts «Alc&Cè», a son stâts doprâts par calendaris e poster promozionâi par pandi l'ûs de marilenghe.
06 settembre 2007
Superego
Un grazie inmò a Luigino De Sabbata, a Luche.
Dut chest o pensi che al vedi puartât ancje il bon thermonuke a dedicâ chest video... il rest lu à puartât a batiâmi come chest post! e duncje cumò becaitsi ancje la foto! ;-)
No pues no ameti che il thermo mi fâs dispès resonâ ancje se su cierts argoments no sin in sintonie. Come che no soi in sintonie su cierts altris ancje cu chei che o ai nomenât prime... Ma dome cuntun confront viert e seren si rive a resonâ, come che al sucêt cu lis altris dviersis personis che mi contatin... e come che si viôt te foto (grazie a Ranieri che me à fate!)... a panze plene si resone inmò miôr.
Lu sai, lu sai: al è un post un tic delirant, ma vuê mi leve di fâ cussì, stant che dopo vê let cierts verbâi, cierts articui e ciertis declarazions, e cierts resoconts nol sarà dal sigûr chest post a scandalizâ nissun... o forsit sì?
Dut câs o sin a cjase mê e o met ce che o ai voie, lassant vierte la puarte a ducj, ancje a chei che a volaran tirâmi jù la piel par chestis riis. Come simpri, o soi chi e no come altris che a vuachin tant ma che ae fin doprin la peraule "trasparence" dome par jemplâsi la bocje...
Us lassi, cjantant ce che nus à tirât fûr il thermonuke...
05 settembre 2007
Muris in curt - premiazions
Jo o sarai là, ancje parcè che o scuen par une motivazion che cumò no pues dîus... Us disarai dut ta chê sere!
04 settembre 2007
Cjasesole, la sagre e continue
La considerazion
Come che si mangje te sagre di Cjasesole, al è dificil di cjatâ ator: bon, curât e bondant. O ai cjolt un plat di cjar miste, polente e patatis che mi soi propit gjoldût.
Il ringraziament
A Dario dai Ols e a ducj chei che a dan une man (te foto dute la scuadre, cussì se ju viodês ur podês dî "BULOS" ancje voaltris che o leiês il blog) o vin di dîur dome grazie pal impegn e pal servizi che a fasin no dome a Cjasesole, ma a dute la comunitât. Tignêt dûr!
Achì il program de fieste che e continue ancje chest fin di setemane.
Un grazie ancje a Ranieri Furlan pe foto!
03 settembre 2007
Diari di Viaç - Canadà, si torne a cjase
O varès podût lassâ cualchi messaç di plui, ma no ai vût timp (ancje parcè che o ai rispuindût a un pâr di post... e i minûts a jerin chei che a jerin).
No podevi partî cence ringraziâ une persone ecezionâl che nus à judât tant. Lu fâs ancje a non di Carli.
Robert Pontisso (te foto al è cun so fi e so pari... e su Ezio al sarès cetant ce dî...) al è cognossût ancje par vê inviât (e inmò in dì di vuê al è impegnât te opare) ae version furlane di Mozilla Firefox, il web browers concorint (e dal dut superiôr) a chel di Microsoft.
No vierç une parentesi sul fat che al sedi un canadês la persone che par prin al à pensât di voltâ par furlan la interface grafiche di Firefox parcè che no vâl la pene fâlu cumò...
Ma personalmentri Robert al è prime di dut une persone straordenarie che o soi onorât di considerâlu amì e che di doman mi mancjarà. Ancje se cun Internet si sta pôc a mantignî o contats, gustâ insiemit e fâsi une fevelade come che al è sucedût vuê, no je la stesse robe.
Ma o soi plui fortunât di cui che mi lei... almancul jo cun lui o ai gustâ!
Un altri grant, une vore grant, grazie a Giusy che nus à judâts pardabon tant tai ultins doi documentaris.
Une ultime, curte considerazion stant che o sin che o tornìn dal viaç che al sierarà, simpri che nol sucedi alc che par dîle francje no pensi pussibil nancje di lontan, la serie dai “Diaris di viaç”: par cui che al viodarà lis imagjins a saran storiis, forsit gnovis, forsit interessantis, cuissà...; par me e par Carli al restarà il ricuart di decinis e decinis di personis maraveosis che nus àn concedût un pôc dal lôr timp ma che soredut nus àn regalât un pôc des lôrs storiis e un tocut de lôr vite. Noaltris o sin personis tant fortunadis.
Grazie e mandi Luche
Mandi Luche, Carli e Giusy: grazie a voaltris!
Vêr motâr furlan a Cjasesole
Al jere un tic frescut e si tache a sintî che l'Istât al è daûr a finî.
O jeri a Cjasesole pal solit zîr che ogni an a fasin a Siele Chianzutan, ma par une schirie di motivazions (ancje il motoGP) a son stadis diviersis defezions. Ancje se no jerin in tancj, si è decidût di partî chel distès, ma la sezion custom e jere minoritarie (dome jo: ti pareve, destinât a jessi minoritari...) e duncje lis motos stradâls mi àn dât il fum...
Pensant ben di no lambicâmi plui di tant a coriur daûr e preferint une ande plui turistiche, o ai lassât che a lessin e mi soi lât a fâ un zirut di bessôl sù par Tumieç e dulintor cun calme.
Oh, mi racomandi: cheste foto le ai fate tal curtîl di mê sûr cu la moto distudade! Par strade si va simpri ben taponât e cul casc ben leât sul cjâf!
ps: grazie a Moreno pe maiute!
02 settembre 2007
Voie di salt de cuaie
Di cualchi zornade al è stât publicât un document pardabon interessant: i contats dal tandem Sindic Zonta-assessôr Zucchiatti cu la minorance di Intesa per Maiano.
Vuê sul gjornâl si lei un altri intervent firmât de minorance che e dîs cui che al à domandât i contats e i prins acuardis che a varessin vût come finalitât une gnove maiorance dal Sindic Zonta-assessôr Zucchiatti, che a varessin volût saltâ di là cun Intesa per Majano.
Che al sedi il cjalt?
No i free un caz a nissun!
I 168 vôts a son dividûts cussì:
- no i free un caz (a nissun) 89 (52%)
- une sielte juste 35 (20%)
- un altri at de vuere mai finide 23 (13%)
- un erôr politic 13 (7%)
- un plasê fat ae zonte interie 6 (3%)
- nissune opinion2 (1%)
01 settembre 2007
FLK
Vuê us feveli dai FLK, grup mitic de sene musicâl furlane. Dopo siet agns a son tornâts cuntun disc (Dancing Calipso) che al à za fat fevelâ une vore. Su la Patrie dal Friûl di Setembar o vin ancje une recension dal lôr ultin lavôr.
Intant su segnali che domenie ai 2 di Setembar aes 17.30 si podarà scoltâju al Città Fiera di Martignà.
Intant compliments a ducj i components dal grup, in particolâr a Cristina Mauro, une des vôs (pocjis) plui bielis de nestre musiche (e no dome) e a Stiefin Montello, che o saludi di cûr!
Sagre a Cjasesole
Come simpri compliments a Dario dai Ols e a ducj chei che a dan une man par meti in pîts une des fiestis di paîs li che si mangje miôr e si sint il gust dal plasê di stâ insiemit.


text:
“Delitto e Castigo” a lu vevo let di canai. Ce Dostojevskij: Bradbury. Une conte curte in “Molto dopo mezzanotte”, un dai pi biei dai centenârs di Urania indurmidîts tal dalt de cjase dal barbe a Davâr.
“Delitto senza castigo”, cheste le conte; un omp che al vevo decidût, inte plene maturitât, di lâ a copâ, trento agns dopo, il so “peggior nemico”, ca lu angariavo cuant che al ero canai.
L’avion al ero vignût jù tra i nûi niaris come uno promesso di muart, intune citât merecane, Alberto te so panze, cuiet, determinât, lucit.
Al vevo firmât i demenziâi tescj de “migra” merecana ridint: “Sêstu un terorist?” ai domandavo. Po sigûr! “Puartistu cun te bombis atomichis?” ma clarementri! Tal persac! Joi.
A nd’ ero una “milestone” che a mancjave te sô vite, al pensavo intant che la ario cjaldo dal Texas lu avolzevo. Al vevo di sierâ un cont viert, prin.
Al ero montât suntun taxi vuidât di un indian, cul cruscot cjamât di imagjinis di Rama. Ai vevo dât un sfueut cuntun indiriç cjatât su internet. Il sfueut al ero stado uno buino ideo; no par vio dal so inglês, ma di chel dal indian. Al ero partît dal aeropuart di corse come un Schumacher cul cagot e in cercje di un bagno, e lui al vevo jodût l’avion che a lu vevo puartât a deventâ picinin fin a sparî.
Te conte di Bradbury, l’omp al ero lât a cirî il so nemic par sbarâi e lu vevo cjatât malmetût, brut, sfigât.
Cjalavo i ninui indians ondegjâ soro dal cruscot intant che il paesaç al cambiavo e al diventavo urban. Cjasos dutos compagnos, fabricos di tuessin, SUVs di coion. Biel puest, eh. Figon, compari.
Il taxi a si ero fermât cuntun stridi di frens lizior, e lui al ero dismontât fôr di Bombay diretementri tai suburbs. Al vevo fat cun calmo il vialet de cjaso, ordenât e un tic anonimo, sunant un campanel altretant anonimo, sintint te sacheto dal impermeabil il pios de pistolo.
Te conte di Bradbury, l’omp a nol vevo sbarât, impietosît dal mâl che il timp al vevo fat sul so nemic.
E il so personâl nemic al vevo viert la puarto, cualchi chilo in plui e cualche cjavel di mancul di un viaç, ma cu la stesso muso di stronzo frait preciso, cuant che a scuelo a i rindevo la vito oribil.
«Tu? Che ci fai qui?» Vincjecinc agns che i no si jodevo, oh, biel benvignût compari.
Al vevo tirât for la pistolo de sacheto e nol vevo nencje mirât, tant dongjo che al ero.
Il rinculo de pistolo ai vevo fat fa un salt indevuor, avondo par no sporcjâsi masso dai scliçs di sanc e vues e ciruviel.
Cualchidun di cualche bando dal neighborhood al vevo za tirat sù la corneto dal telefono par clamâ la polizio.
Alberto al vevo cjalât cun indiferenzo il cadaver dal so nemic muart su pal palment, platant cenço prescio la pistolo inte sacheto.
La vita a no è un libri merecan, compari.
di Fulvio Romanin
Conte n. 3


text:
giovedì 29 settembre 2011
La gnove vierzidure de Ostarie
Ben! E je ore...
Vin pene finît di lavâ lis fuarpis... vin taponât i brantiei... e cumò - dopo vê vendemât sedi il blanc, sedi il neri - o vin dome di spietâ pôcs dîs, par podê tirâ il prin vin de gnove stagjon.
Cul mês di Otubar, propit cun lunis, par scomençâ come che si scomence lis dietis e i lavôrs, o tornarin a vierzi Contecurte, la nestre Ostarie dulà che tal puest dal vin e dai ûfs dûrs - aromai lu savês - a si pues cerçâ contis curtis e dut ce che al pues zirâ ator di lôr.
Come che o savês, no sin bogns di tacâ cence rignovisi un pôc, e alore ancje par cheste gnove stagjon che e ven, spietaisi cualchi cambiament, cualchi gnove vît che o vin semenât, par viodi cemût che e ven sù.
Ce che nol cambie al è il spirt, il sintiment che al cjale al furlan e a la narative curte.
Us spietìn lunis, ducj, par viodi ce che al sarà di gnûf e ce che a tignarìn cont dal vieri.
Intant sparniçait ator che Contecurte e torne a vierzi...
Chei di Contecurte
Etichetis: Contecurte, Gnovis
martedì 6 settembre 2011
Presentazion de Comugne a Buie
Cualchidun dai nestris contecurtârs al sarà impegnât vinars ai 9 di Setembar aes 18 sot sere intal anfiteatri dal parc de biblioteche di Buie par
«LA COMUGNE in reading - Leturis di contis in furlan publicadis inte riviste “La Comugne” e di altris contis mai vignudis fûr»
Jentrade: Pauli Cantarut e Alessandra Kersevan
Autôrs e letôrs: Pauli Cantarut, Gianfranco Pellegrini, Checo Tam, Stiefin Morat, Francesca Gregoricchio
Freestyle: DJ Tubet
Musiche: Vididule Projet
Etichetis: Gnovis
martedì 30 agosto 2011
Romanini prin in tre riis
Un dai nestris contecurtârs al à vinçût il premi di «In trê riis», concors leterari par un romanç par furlan di non plui di 180 batudis, riservât a concorints cun mancul di 35 agns e rivât ae seconde edizion. Il vincidôr jenfri i siet finaliscj segnalâts al è stât difat Christian Romanini cul test intitulât «Un altri carnevâl».
Ve chi il test dal "mini romanç":
«Lui le cjalâ. Jê, sbassant i voi, e sintive cressi chel sintiment che i scjaldave il cûr. E di lontan i fûcs dai palaçs dai siôrs a inluminavin la gnot de Joibe grasse dal 1511»
Compliments a Christian (te foto parsore la premiazion: Chris al è chel plui grues di ducj ;-D) di bande di dute Contecurte! Ogni tant cualchidun al proteste parcè che achi no si permet di doprâ plui di un tant di batudis. Viodeiso che a alenâsi cussì al covente a alc? ;-)
Etichetis: Gnovis
sabato 6 agosto 2011
CONTECURTE 1511 a Vençon
O interompìn la publicazione des Contis de Ostarie Viere dome cun chest piçul post, che di fat al siere la nestre stagjon lassantus il librut digjitâl de Serade Contecurte 1511 a Vençon.
Us invidin ducj a tornâ a cjatânus a Setembar, cuant che o tornarìn a vierzi, e soredut, se o vês ispirazion in chestis setemaniti di fin Istât, a mandânus lis vuestris contis pe gnove stagjon.
Mandi!
Chei di Contecurte
Etichetis: Contecurte, Events e Leturis
mercoledì 27 luglio 2011
CONTECURTE 1511 a Vençon
Nus plaseve però interompi la publicazion des nestris contis de Ostarie Viere par comunicâus che Vinars ai 5 di Avost, si davuelzarà une serade inmaneade dal Comun di Vençon, dulà che nô di Contecurte, come che za o vin fat pe serade di Rivis di Sedean, a prestarìn vôs e contis a che de Associazion 1511, par une serade a teme storic-naratîf sul riviel di 500 agns fa.
La serade e je proviodude par lis 9.00 sot sere, alì dal Fuartin Venezian, pene metût a puest, dilunc la strade che di Vençon e puarte bande Bordan, dilunc l'arzin dal Tiliment.
Us spietìn!
Etichetis: Events e Leturis, Gnovis
venerdì 1 luglio 2011
POLSE ESTIVE
E je vignude la ore di meti in polse, come che o vevin dite, la nestre Ostarie e cirî di gjoldisi il cjalt, profitant par pensâ ai progjets pe prossime stagjon.
A ogni mût, come che o vin anticipât, la publicazions des contis no va in polse, par che o doprarìn chescj mês che a vegnin par par ri-publicâ lis contis de Ostarie viere, magari rignovidis cuntune gnove imagjine o corezint cualchi falope, se la cjatin. Planc planc, cussì, o varìn dut l'archivi des contis inte gnove sede, e magari e je ancje une ocasion par tornâ a lei une conte o par leile pe prime volte, par cui che al à començât di pôc a vignî a Contecurte.
Al è clâr, par altri, che chei che nd' àn la ispirazion di scrivi contis, a podìn mandânusalis istes: o proviodarin a dai un cuc e se a son buinis, a metilis in bande pe gnove stagjon.
Mandi a ducj, cjacarait furlan e buinis vacancis!
Chei di Contecurte
Etichetis: Contecurte, Gnovis
lunedì 27 giugno 2011
IL MUS DI MÊ AGNE ANUTE
Sul pedrât de androne, intal cidinôr de gnot, chel "tric, troc" al rimbombave signestri intes cjamaris che a jerin li di sore, dopo che gno barbe Meno al jere partît pe Gjermanie a fâ il teracîr, daspò rivade la biele stagjon.
Mê agne Anute, restade di bessole, e durmive intune di chês cjamaris propit li di sore de androne, si jere lassade brincâ des sgrinfis de pôre. Si jere dade presonere, cence fâ nancje la mosse di lâ a viodi ce che al podeve jessi chel "tric, troc". No bateve cee, e someave in man a un striament, e cirive di stratignî ancje il flât di pôre che la sintissin. Fintremai a chê rontade, che la veve tornade a puartâ inte realtât. Danât di mus, e pensave tra di se, intant chê e cirive di impirâ su un straç di vistît par no la jù in cjamesine di gnot. Cemût aial fat a dispeâsi. Cuant che e rive intal curtîl, sô cugnade Miute, ancje jê une vedue stagjonâl, e jere za li. Je no jere paurose come Anute, no veve pôre nancje dal diaul in persone.
«Aromai il mus al è lât» dissal Miute «Cjale! Il puartelut al è spalancât, bisugne lâ a cirîlu».
«Jo no ven» i dîs Anute, e Miute a jê: «Cjape sù chel racli poiât li sul mûr e ven daûr di me»
A jerin rivadis a pene fûr dal paîs, che a sintin une rontade daûr la gleseute insomp al borc di sot, alore vie di corse di chê bande. Cjamine, cjamine simpri lant daûr a chêl runâ, che e sintivin di lontan, e son rivadis in tes primis cjasis di un paisut, une altre rontade ur a fat capî che al jere intune stale insomp a un curtîl lunc e stret. No si fidavin a jentrâ come i laris, alore a tachin a clamâ: «Paron… Siôr paron» dopo pôc si presente su la puarte un om, dut sbarlufît, nol jere nancje rivât a finî di vistîsi, la cinture dai bregons e jere ancjemò a pendolon.
«Ce volessiso vê» dissal «a vês un bon coragjo a lâ a disveâ la int in plene gnot, cumò che us cjali ben jo us cognòs, a sês lis feminis dai teracîrs» e Miute a lui: «O vês di scusânus, ma nus è scjampât il mus e al è lât inte vuestre stale».
«Cumò o voi ben jo a parâlu fûr, che il folc lu trai» dissal «Cemût aial fat a sintî la mê musse in calôr cussì di lontan»
Dopo un pôc si sint a berlâ e porconâ: «Fûr di ca mus maludît»
Il mus, a pene fûr de stale, al partìs di galop. Il paron al jes de stale e ur dîs: «A podevis ben visâmi che il mus al muardeve!»
«Al è simpri stât un bon mus» i rispuindin.
«Vait vie di chenti prin che us domandi i dams» dissal il paron.
Anute e Miute, sintadis cul cjâf sul grin, sul mitadin de puarte sot de androne,
«Mandi mus» lave e tornave cun chê naine Miute «e sì doman al è marcjât a Codroip. Eh! Si propite podìn dîsi mandi mus»
In chel si môf il puartelut e il mus cuacjio cuacjio, al torne inte sô stale, nancje che al ves savût di vêle fate gruesse.
di Plume di Ingjustri
Etichetis: Contis, Gjenar romantic, Plume di Ingjustri
sabato 25 giugno 2011
CONTECURTE: BELANÇ E POLSE
Ve chi, ancje no de Ostarie, cul mês di lui, a si cjaparìn une meretade polse par tornâ a meti in cjarie lis batariis e tornâ, a Setembar, plui riposâts e plens di snait.
Fasint i conts, ae fin di cheste gnove stagjon de nestre Ostarie - cun organic slargjât, la gnove cjase intal web su blogspot e lis gnovis rubrichis metudis adun - podìn dî che il belanç al è positîf in plui di cualchi aspiet.
Cjacarant di contis, podìn dîus che di cuant che o vin tornât a vierzi il gnûf blog, 'nt vin publicadis une cincuantine, cence contâ chês tiradis in ca de Ostarie Viere. Disìn che, pûr vint mantignût cualchi vieli contecurtâr, a nus somee di vê pierdûts un biel pôcs par strade, e di vê cjapâts sù di mancul, di chei gnûfs.
Dongje di chest, o podìn ancje marcâ la fature che i contecurtârs a fasin a restâ sot lis 2000batudis (e chest nus met in dificoltât ancje cu lis contis di proponi a la Patrie dal Friûl) e la mancjance di un segn di vite, ancje cuant che magari o vin dai letôrs fis.
In bande, però, o vin incressût i articui che a cjacaravin di altri, soredut cun la rubriche des contis misteriosis dal nestri gnûf acuist - il Garzon - e cu la uficializazione dal Camarîr par i articui dediâts ae lenghe.
No sin stâts tant brâfs, invezit, a proponi cun costance ispirazions e partidis di discors, ma a viodarìn cemût regolâsi par la stagjon che e vignarà.
Positîf, invezit, soredut cu la ultime serade Contecurte 1511, il belanç da lis leturis publichis, che par cumò 'nd àn simpri cjatât un bon acet, dimostrant une volte di plui che lis relazions e lis iniziativis virtuâls a puedin movi relazion e iniziativis tal mont "reâl".
Cussì al è propit di chest piçul belanç che o cirarìn di partî, cuant che o tornarìn a tacâ.
Tant par començâ, sperant che al fâsi plasê a ducj, la Ostarie e larà in polse, ma lis publicazions no si fermaràn, parcè che o vin intenzion di doprâ la Istât par tirâ achì su blogspot une buine part des contis vieris che o vin lassâdis sul blog di prin.
Cun di plui, par la prossime stagjon, a podìn za anticipâ che o l'Ostîr al à pene asunt un Garzon in seconde, cun mansions in vie di definizion, e che al è in tratative par une gnove e preseade rubriche di contis; cence gjavâ lis ideis che i van bielzâ zirant tor pal cjâf.
Bon, al è dut, par cumò.
Us lassarìn ancjemò cualchi conte, e dopo us saludarìn e lassarìn a gjoldi il cjalt da la Istât
Publicât di gelo stellato a lis 12:38:00 15 coments
Etichetis: Contecurte, Events e Leturis, Gnovis
venerdì 24 giugno 2011
L'URLO - Vinars di fûc
Vinars di fûc, il sorestant al è furiôs, il belanç setemanâl da spedî a la cjase mari al à un fal di 55 centesims. A son bielzà dôs oris passadis a controlâ i numars, la coleghe, cont un raptus artistic, si met a dissegnâ margaritis al puest dal banâl segn a lapis. Il sorestant al à un sviersament di bile
a viodi i sfueis contabii trasformâts in prâts, si calme cuntun zigar cuban, regâl dal Boss merecan, che al tegneve platât tal ultin cassetin de scrivanie, a jerin passâts doi mês da la ultime fumade dopo une brute spice di un cancar al polmon.
Tra colps di tos e fum passîf: vive! Vitorie!... la diference e je saltade fûr.
Da la stanziute dal fax e rive la vôs fuarte dal tecnic:«mmo funzziona» al file vie sudât in aghe, lassant une sdrasse vaporose di puce di cevole.
Finalmentri il belanç al è stât spedît, il cartelin al marche l'ore di jessude: ore 15,30
«Mandi a ducj a lunis» «Te saludi» «Salutammo carusi».
In strade, une ondade di calôr a gjavâ il flât. L'asfalt di spongje nere mi brinche i tacs a spice, i cjamini sui retangui e losanghis di ombrene dongje i mûrs dai palaçs.
I jentri intun grant negozi par cjapâ une bocjade di aiar condizionât e disfredami un tic.
Di gnûf in strade in ta la onde di calôr viers la metropolitane. Tai coridôrs une armoniche e spant “O sole mio, o mia bela madunina”, une zingare ingrumade intun cjanton cuntun fagot a forme di frut tal braç, e domande jutori. I vagons plens di int scjampade de vuere de vore, l'aiar jemplât di odôrs di fadie misturade a deodorants stomeôs. Un viazadôr al niçule il çiaf parsore il gjiornâl viert.
Une siore profumade di Eau di colonia Calabresella mi à obleade a restâ in apnee. A la cuinte fermade, i monti in superfice passant parsore di un trop di fantats distirâts su pai scjalins e pierdûts in tal lôr mont di cjanis. Denant la bilieterie de stazion feroviarie, sentâts tal puest di simpri suntune cuvierte roseade, i solits pancs a bestie cu lis musis plenis di feramente - bulons, pontepet e cjadenis - a cjarecin i lôr cjans magris, a domandin une palanche slungjantsi une tace di plastiche macolade.
O rivi a cjapâ il tren, fer sot il soreli, lis sentis dal vagon di tiessût misturât e maglât a son bulintis... Ce fâ? Stojo in pîts o mi sentio? Mi senti, e sarà util par l'artrosi dal coccige. Il tren al partìs i fignestrins vierts, lis tendinis a svoletin in dutis lis direzions. La mê visine a mastie un toc di pize, une altre e gramole grissins cun lis olivis. O sieri i voi par rilassâmi miôr e discjamâ la strache e il cjalt, mi infondi ta la imagjine dal mâr.
A la a cuarte fermade i dismonti e i voi jù di 30 scjalins cence fin e altris 30 par saltà fûr in strade, dopo 500 metris cun i pîts di plomp, i rivi finalmentri a cjase.
Mi buti inte la vascje di bagn e i torni al mâr, tai fondâi celecj, blu, verts, aghe maraveose, prâts smeraldins di velût, mi lassi niçulâ come lis alghis intun mont al'incontrari, cence scjaldadice e rumôrs: sol la pissande che e cole dal rubinet. Frescje aghe dal Tiliment tai claps candits dentri une curnîs di vert a 400 chilometris.
Une vosute lontane a clame, une altre si zonte: «mame mame mame ce fâstu?» O rivi a saltâ fûr cun tante fadie o torni tal mont dret, «O rivi cumò ninutis, un momentin par plasei»
Un cambi brusc di vôs, mi rive di bot e sclop come un temporâl : «C..Zooooooooooooooooooo
no si cene usgnot?!?!?»
di O. Zete
Etichetis: Contis, Gjenar romantic, O. Zete
Iscriviti a: Coments al post (Atom)


text:
Al è saltât fûr Calvino, inte prove dal Esam di Stât 2015. Un toc cjolt dal bielissim libri che al trate di vuere e fantacins, Il sentiero dei nidi di ragno.
E alore ve chi, o provi a viodi, cun sportivitât, cemût che al sune par furlan.
Par gno cont, une vore ben.
_________________
Cualchi volte a fâ un scherç di triscj al lasse un savôr mareôs, e Pin si cjate di bessôl a zirâ pai trois, cun ducj che lu cjapin a maleperaulis e lu parin vie. Si varès voie di lâ ator cuntune clape di amîs, alore, amîs di contâi dulà che a fasin in nît i rais, o par bataiâ, cu lis cjanis, tal fossâl. Ma i fruts no vuelin ben a Pin: al è amì dai grancj, Pin, al sa disi ai grancj robis che ju fasin ridi e inrabiâ, no come lôr che no capissin nuie cuant che i grancj a cjacarin. Pin cualchi volte al varès voie di metisi cui fruts de sô etât, domandâi che lu lassin zuiâ a cjâf e pile, e che i spieghin cemût rivâ a cjatâ une galarie che e puarte fin te place Marcjât. Ma i fruts lu lassin simpri in bande, e dopo un pôc a tachin a pestâlu; parcè che Pin al à doi braçuts magris magris e al è il plui debil di ducj. Là di Pin a van cualchi volte a domandâi spiegazions su ce che al sucêt fra oms e feminis; ma Pin al scomence a coionâiu berlant par il carrugjo e lis maris a clamin dongje i fîs: - Jacum! Gjovanin! Tropis voltis aio di dîti di no lâ cun chel canai tant maleducât!
Lis maris a àn reson: Pin nol sa che contâ storiis di oms e feminis tai jets e di oms copâts o metûts in pereson, storiis che i àn insegnât i grancj, une sorte di flabis che i grancj si contin tra di lôr e che pûr al sarès biel stâ a sintî se Pin no lis messedàs cun mincjonadis e robis che no si capissin, di induvinâ.
E a Pin no i reste che lâ a platâsi tal mont dai grancj, dai grancj che ancje lôr i voltin la schene, dai grancj che pûr no si rive adore a capîiu e a son lontans par lui come par chei altris fruts, ma che a son plui facii di cjoli in zîr, cun chê voie di feminis e chê pôre dai carabinîrs, fintremai che no si stufin e a tachin a cjapâlu a scufiots.
Cumò Pin al jentre inte ostarie fumose e viole, e al disarà porcariis, peraulatis mai sintudis a chei oms fin a mandâju in bestie e a fâsi pestâ, e al cjantarà cjançons comoventis, scunintsi fin a vaî e a fâiu vaî, e al inventarà mateçs e bocjatis cussì gnovis di incjocâsi dal ridi, e dut par sfantâ la fumate di soledât che i si cjapê sù tal pet intes seris come chê li.


text:
Linda e fasè lûs dongje de clavarie piant il telefonin.
Vençon, a chê ore di gnot, al durmive come une pipine, cidin sot dal cidinôr des monts, ancje lôr indurmididis dal frêt. Jê no veve pôre che la viodessin chei dal paîs: za di mês ju saludave, intant che e leve fûr e dentri de cripte, mo cun in man i siei imprescj, mo cun fialis e fialutis di mandâ a analizâ intai laboratoris di Rome. Al sarès stât une vore facil contâ che e leve a cjoli alc che e veve dismenteât jù pal dî, dilunc dai lavôrs.
Se al jere cualchidun che le spaurive, pluitost, al jere Carli, l’impresari che al dirizeve la gnove operazion pe datazion des mumiis. Se le ves brincade chel, a jentrâ di gnot, di scuindon, e lâ a meti mans intai piçui campions di tiessût, le varès licenziade in cuatri e cuatri vot. Altri che la cariere sflandorose intal cjamp de archeologjie che i prometeve, di cuant che a vevin tacât chel lavôr. Da rest, rivâ a dâ une date precise di muart a chei cuindis cadavars scridelîts che i mostravin la ghigne, di daûr di un veri, in chel paisut tornât a fâ sù dopo dal taremot, no jere dal sigûr une operazion di alte archeologjie.
Si tratave dome di doprâ la gnove tecnologjie di datazion al plasma, che di pôc e veve fat fûr chê al carbonio, par rivâ adore a jessi plui precîs. Fin cumò, Linda e veve fat analizâ lis primis dîs mumiis, partint dal gobo, la plui cognossude, e lant indenant par ordin, lassant par ultime chê che jê e veve tacât a clamâ – intal sô cjâf – la mumie ruane, cundut che e jere come chês altris, e jere scure, come se e fos stade di un neri, ancje se la ipotesi e jere subite stade escludude daurman par vie de conformazion dai vues, in dut e par dut di riunde europeane.
Par chel e jere restade cantesemade cuant che a matine, Carli, al jere rivât sù a Vençon, par disi che il campion che e jere daûr a analizâ al sarès stât l’ultin.
«Ma cemût? E par chês altris mumiis cemût fasino? No podìn mica lassâ il lavôr a mieç?» e veve domandât jê, ingjenue.
«Di fat nô il lavôr al sarà come se lu vessin finît» i veve rispuindût Carli, fasintji intindi che no jere pussibilitât di discuti, «Ta chês altris cinc o inventarìn une date a câs de seconde metât dal ‘300 e fieste finide. Ogni analisi al plasma e coste passe cinc mil euros, e di Rome mi àn clamât vuê par dîmi che la prossime che i mandarìn e sarà la ultime. Si sino capîts?»
Linda no veve batût cee, ma dentri si jere mangjade il fiât, par no vê anticipât i timps e vê gjavât de teche la mumie ruane prime di chês altris.
E cussì, vele li, cumò, devant di chei dincj neris e di chê piel scure tirade sui vues, dopo vê viert la teche numar 15, cu lis mans che i trimavin, e no dome pe criure di chel lûc.
E veve cun jê la scjatute cun il numar 10 stampât parsore .
E veve za proviodût di liberâsi dal campion gjavât chê stesse matine, e cumò, cuasi ae fin de sô aventure, e calave planc lis pinzis dentri de bocje spalancade.
Il cur i veve pierdût un colp, cuant che dibot, la mumie ruane e veve sierât i dincj!
***
Platât intal scûr, Rafaêl si tocjave la muse: la bote i faseve ancjemò mâl.
Il pugn i jere rivât intor cence che s’al spietàs e lui al veve strenzût i dincj a pêl, rivant a cjapâ il colp cence vê masse dams, a part finî sdrumât par tiere, sul paviment di piere dal palaç dai Janis.
Nol veve fat in timp a jevâsi sù, par tornâ la ofese, che Checo, il fi plui grant di chê famee di Çambarlans, i veve tirât tal cjâf un sacut di panine, e prime ancjemò che lu tocjàs, Rafaêl al veve cognossût intal sglinghinâ dai bêçs un bon motîf par stâ cuiet.
«Chest al è par fâti capî che i Janis no schercin,» i veve dit Checo, cjalantlu dal alt in bas, «e se dopo al ves di scjampâti alc su ce che o stoi par dîti, tu sâs za ce fin che tu fasarâs».
«E chei chi?» al veve domandât Rafaêl, vierzint il sacut e contant i bêçs cun voli di marcjadan.
«Chei li a coventin a dâti un bon motîf par jentrâ intal palaç dai Blancons, doman, vie pe gnot…»
«Jentrâ par fâ ce… Doman e je Joibe Grasse, al sarà plen di int ator pes stradis…»
«Di chest no stâ a vê pôre… Une massarie ti fasarà jentrâ» i veve rispuindût Checo Janis, sierant il discors.
Rafâel al sivilà ancjemò une volte, poiant par tiere, dongje dai pîts, il fiasc che al veve jemplât di vueli e la piçule lampade – za piade – taponade cuntun peçot neri, par che des tal voli il mancul pussibil. Par dî la veretât, in chê gnot di baldoriis e di cjantis, cun lûs che a balicavin par ogni cjanton, e jere stade une premure che no sarès coventade, ma lui nol jere propit un delincuent di raze, e ancje se i jere capitât di fâi sparî un poleç dal gjalinâr dal plevan, o un pâr di miluçs ogni tant, propit dal zardin di chei Strumîrs massepassûts dai Blancons, al veve un pôc di fastidis, par fâ ce che al stave par fâ.
Dâi fûc al palaç, di fat, no i someave une robe di cristians, ancje se – par dîle dute - nancje la fan che i lamicave il stomi ogni dî, a lui e a dute la sô famee, i someave une robe di cristians. Par chel al veve pensât ben di tignî chei bêçs e chel pugn te muse. Viodi la vite di siôrs, sot l’ombrene di chei flocs ros ae strumiere, che a someavin vergognâsi pe miserie di dute la puare int, lu veve stiçât a meti in bande la morâl e a tirâ fûr la tristerie. Lu saveve benon che ancje i Janis a jerin dâi lazarons, ma tant, pîes di cussì no podeve lâ, e lazaron par lazaron, almancul al sarès rivât a saltâ fûr di chela palaç cuntun sac plen di mangjâ.
Pierdût in chei pensîrs, no si jere nancje inacuart che une femine, di une puartute in sfrese, e veve metût fûr il mustic di surie e e lumave il scûr.
«Soi chi» al veve dit svicinantsi, e chê altre, cuasi fasint un salt, lu veve cjalât di sot insù, i veve dât in man une clâf, e si jere fate in bande par lassâlu jentrâ.
«Fâs ce che tu âs di fâ, e dopo scjampe pe puarte daûr, cun chê clâf che ti ai dade».
Rafaêl no i veve nancje rispuindût e al jere corût dentri, cirint daurman lis scjalis e rivant subit tes cjamaris. Sigûr, par che al ardès di bot al varès vût di dâ fûc ai plans plui bas, ma lui al veve vude une altre idee…
Al butâ il vueli su lis cuviertis, sui tendons, sul len de mobilie e cu la flame de lampade ju fasè ardi.
Po dopo, cence une polse, al corè jù pes scjalis, dant une voglade a une puarte di len, cuntune barconete tal mieç, che i varès coventât par scjampâ, ca di un moment.
Lui però al le insot, fin te umiditât des cantinis, e cuant che al rivà nol crodè ai siei voi…
Salams, presuts, formadis… La panze e scomençâ a roseâ prin ancjemò che al tiràs fûr il sac e al tacàs a jemplâlu!
Al sintive i trâfs cricâ e ciulâ, involuçâts des flamis. Al veve di movisi! Se il palaç al vignive jù, li sot, di lui no varessin cjatât nancje il cadavar. Al corè di gnûf sù, viers de puarte, cul sac plen di robe su la schene e la clâf in man. Al provà a vierzi e… nuie!
La puarte e jere sierade… nol jere pussibil, lu vevin bigulât!
Al provà a cjalâ inte barconete, tal scûr de gnot, e cuasi i vignì un colp cuant che si cjatà enant la muse di Checo, chel bastart di un lechepîts dai Savorgnans, che al riduçave, cul nâs tacât tal veri.
A Rafaêl, cun dute la fuarce che al veve in cuarp, no i restà che tirâ un pugn inte barconete.
***
Linda e cjapà in man la buste cui risultâts de datazion e e corè di corse inte cripte.
Di chê sere che i someave che la mumie ruane e ves cirût di muardile, ancje se al jere dome un cediment del massele, ogni volte che e leve a cjatâ i siei cuindis amîs imbalsamâts, i vignivin i pei drets.
Cumò a vevin ducj bielzà la lôr etichete, cul an che si presumeve che a fossin muarts.
Ancje la mumie ruane e veve il so biel biliet, denant dai pîts, ma jê e saveve che e jere une bausie.
Come che i veve ordenât Carli, a vevin scrit un an che al fos coerent cun chei altris, za otignûts cu lis primis datazions, e cumò si spietave dome la date di meti su la mumie numar 10.
Linda e vierzè la buste a planc, denant di chê musate scure, che e someave plene di rabie ancje dopo muarte. Dome in chel moment si jere rindude cont che la sô e jere stade dome curiositât, par chel cuarp che al jere cussì diferent di chei altris, cundut che al veve subît il stes procès fisic e chimic.
Ancje se e ves scuviert alc, no varès podût dal sigûr dîlu, e anzit, a chel pont cuasi e sperave che la date scrite intes cjartis che e veve in man e fos propite une di chês che a vevin za metudis a chei altris.
E cussì vele a platâ cuntun dêt il sfuei di cjarte, e a tirâlu incà ben planc, come un zuiadôr di poker che al vierç la sô man, une cjarte ae volte.
1…
5…
1…
1.
«Eh?!» lu veve dite a vôs alte, ancje se li nol jere nissun a sintîle. La datazion al plasme e podeve falâ di trê, forsit cinc agns, in plui o in mancul. Ma, chel istès, al restave che il 1511 al vignive passe cent agns dopo di ducj chei altris!
Cemût jerial pussibil? O plui che altri: pussibil al jere pussibil, però ce che no rivave a spiegâsi al jere chel colôr ruan. E jere sigure che no podeve jessi colpe di chei cent agns di diference.
Anzit, se propit e ves scugnût fâ une ipotesi, e varès dite che chel cuarp, prin di murî, al fos stât fintremai… fumigât!
«E alore? Âstu finît cun chestis mumiis? Cualchi probleme?»
No si jere inacuarte di Carli, che al jere rivât inte cripte.
«No, no…» e veve trabascjât jê «Ancje cheste ultime e je come dutis chês altris».
«Bon, scrîf e moviti a vignî sù, che o firmìn dut e o gjavìn lis tendis».
«O rivi cumò» i veve dite Linda, cjapant timp.
E de une ultime voglade ae mumie ruane, e ae sô muse sfracaiade.
E pensà, prin di lâ vie, che se une analisi chimiche e ves podût spiegâ di dulà che al vignive il colôr de piel, nol jere nuie che al varès podût contâi cui che, prime che al murìs, i veve spacât il nâs.


text:
Ora, se vorranno strapparmi la mia arte, dovranno venire a scuoiarmi. (Capitano Mike Clark)
145# Calzino
144# Premio
143# Album
142# Fratturato
141# Difetto
140# Piccola
139# Aeroporti
138# Ridicolo
137# Spumante
"Muart Rosse" (3di3). Brusâ dut
3. Brusâ dut
Cumò al sintive dome il lent movisi da lis peraulis, il lôr indolent bulicjâ dentri la sô ment: «Lis flamis dai trepîts si distudarin. E il scûr, la ruvine, la Muart Rosse a fissarin su dut la lôr paronance cence confins.»
E cun chest, il muart al veve ancje finît di pensâ.
“CD-30 a Centrâl, CD-30 a Centrâl. Rispuindêt!” al zigave Siro De Luca tal microfon spietant une rispueste.
I doi agjents a jerin tornâts a la machine par conseâsi cun Martinis su ce fâ.
“Ti scolti, Siro” i rispuindè la vôs sustose di Martinis.
“Nus covente un miedi e a la svelte.”
“Un miedi? Alore e je vere, o crodevi che chei mats da la dimension Farenheit 451 a vessin esagjerât…”
“Nuie di esagjerât, Martinis: situazion suspiete e possibilitât di infezion in cors.”
“Capît. Isolìn il sisteme e podopo o pues mandâus il miedi di turni chì in Centrâl.”
“No, Martinis, no tu âs capît, al covente fâ a la svelte. E nus covente un miedi usât a vê ce fâ cun robis dal gjenar.”
“De Luca, viôt di dâti une calmade.”
Little i gjavà il trasmetidôr da lis mans di De Luca: “Martinis, cun rispiet, chì la situazion e je grivie. La richieste di Siro e je plui che motivade.”
“Poben… e indulà volêso lâ a cjatâlu un miedi come che disês voaltris, alore?” i domandâ Martinis.
“O vin pensât al sisteme Cjan dai Baskerville. Chel là nus somee la persone juste.”
Dopo di chê discussion cun Martinis lâ e tornâ dal sisteme Cjan dai Baskerville al jere stât la robe plui semplice di une zornade che ancjemò no dave segnâi di volê finî.
Di cuant che a jerin ripartîts di denant dal 221B di Baker Street, il dotôr John H. Watson nol veve molât un moment di domandâ informazions a rivuart da la situazion che a varessin cjatât a destinazion.
“Di tantis aventuris cun chel osteât di Holmes, cheste mi mancjave pardabon!” al diseve sentât tal senton daûr. “Ma, sintît, sêso sigûrs che si pues lâ ator cussì? No varessino di vê un permès speciâl, o alc dal gjenar?”
“No son fastidis, dotôr” i rispuindè De Luca. “O vin il consens de Centrâl dal Control Dimensionâl e po o tornarin a puartâlu indaûr tal moment che lui al preferis: al sarà come che nol ves pierdût nancje un second.”
“Ben, ben,” al disè incoragjît Watson, “mi displâs dome che chel diaul di Holmes al sedi in un dai siei moments di depression riflessive, sierât in cjamare a sunâ il violin… O vuei dî che al sarès stât gustôs viodilu operâ intune altre dimension. Plui lu cognos e plui mi somee saltât fûr di un altri mont.”
Lis ruedis da la machine si poiarin un altre volte su la jerbe ch’e circondave la piçule borgade di cjasutis dai resistents cuintri il sisteme che ta la dimension Farenheit 451 al voleve scancelâ i libris, pleant la popolazion a une vite fate dome di imagjinis eletronichis cence ricuarts.
Little, De Luca e il dotôr Watson a dismontarin intun moment da la machine. Intun pâr di pas il londinês al veve bielzà i scarpins plens di polvar e il soreli si jere fat simpri plui sflandorôs. Cumò al someave brusâ il Timp.
“Il mont al cor convulsîf intun cercli, al zire sul so as e il Timp al è dut ocupât a consumâ, brusant, i agns e la int, in ogni mût, cence bisugne di jutori” si cjatà a pensâ Siro De Luca, intant che cui siei compagns di viaç si dirizeve viers de cjasute dal malât: “Ven a stâi che, s’e je int ch’e bruse lis robis, come i milizians dal fûc, e ancje il soreli al bruse il Timp, ven a stâi che chì dut al bruse.”
Ma i resonaments di De Luca a forin savoltâts da lis pocjis peraulis che L’Isule dal Tesaur al disè vignint viers di lôr.
“Al è muart.”
Watson al jere curiôs di dâ une cjalade al cadavar, ancje se no jere plui nissune possibilitât di fâ alc par lui. Al voleve viodi alc di gnûf e probabilmentri di stâ ancjemò un pôc fûr de sô consuete dimension. I doi agjents dal Control Dimensionâl lu scortarin a viodi il muart oribilmentri sfigurât, ancje se Little al vares fat vulintîr di mancul, deludût e invelegnât come ch’al jere di no jessi rivât a disberdeâ chel maledet gredei fasint biele figure cui siei superiôrs.
“Disfantament dal jessi” al fè sentence Watson, viodint ce ch’al jere restât di chel che une volte a clamavin La Mascare da la Muart Rosse. “In compagnie di Holmes o ‘nd ai viodudis robis fûr dal normâl, ma cheste… No sai ce dîsi, ma se o volin tentâ une diagnosi o disares che si è malât da la sô stesse malatie. Ven a stâi: chest om nol ‘saveve’ la Muart Rosse, chest om al ‘jere’ la Muart Rosse.”
“Brute storie” al comentà laconic Little.
“Ma, dotôr, ce vûlial dîsi ch’al ‘jere’?” al cirî di lâ a font De Luca.
“Nol je une robe tant elementâr… no lu sai spiegâ ben nancje jo, agjent” al rispuindè Watson. “Forsit ch’al jere rivât a cognossisi ad implen e dal dut.”
“Ben, dotôr, o tornin a menâlu in Baker Street. Al sarà impazient di tornâ a lis sôs indagjinis” al disè Little e dopo si voltâ viers L’Isule dal Tesaur e Vincmîl leghis sot dal mâr. “Al è stât un plasè, a la prossime, sperant intune situazion plui legre.”
“Agjents, dotôr Watson, us disin graciis par ce ch’o vês fat. In dut câs, graciis” al saludà L’Isule dal Tesaur.
Ducj i oms si saludarin. Ma intant che Siro De Luca al strenzeve la man da L’Isule dal Tesaur i vignì un lamp tal cjâf e dut a un bot al capì cuâl ch’al jere il so destin.
“Cumò o restais cence un om e cence La Mascare da la Muart Rosse?” al disè.
“No sai, forsit o varin di spietâ un pôc, ma al saltarà fûr cualchidun pront a cjapâ chel puest vueit. Nô no vin premure.”
“Podaressio jessi jo, chel om? Che memorie?” al domandà De Luca.
L’Isule dal Tesaur lu cjalâ fis tai voi e i metè une man su la spale. Dut al jere scrit ta lis lôr mentis: “Sì, tu lu sarâs. Ma visiti di une robe: tu no tu sês impuartant. Tu no tu sês nuie. Dome che, un dì, il bagai che al puarte ognidun di nô ta la sô ment al podarà jessi util par cualchidun. Par chel nô o fasin ce ch’o fasin.”
136# Sapevo
135# Clic
134# Enciclopedia
133# Multitasking
132# Culo
131# Accessori
130# Essere
129# Parole
128# Puzzle
127# Coincidenza
126# Avventura
"Muart Rosse" (2di3). Ombre di dolôr
Riassunto del primo episodio
Gli agenti Siro De Luca e Fred Little, in missione nella dimensione Post-office del sistema Panino al prosciutto, hanno appena finito di controllare che Hank Chinaski stia mandando avanti la sua vita fatta di alcool, donne e corse di cavalli, quando, fermi con la macchina nel parcheggio dell'Ippodromo di Los Angeles, ricevono dal loro superiore Martinis un compito delicato: destinazione Farenheit 451, sistema Cronache Marziane.
Struc dal prin episodi
“No, mai stât alì” i rispuindè. “O soi stât dome une volte tal sisteme Cronichis Marzianis, par dîle dute. O vin di fâ ben.” Al someave une vore concentrât.
“Sigûr, come simpri” i confermà il coleghe.
“Tu capissis, Siro” al ripià il discors Little cun convinzion “che cheste e je une ocasion? Che fa ben chel lavôr al pues volê dî fâ bote adalt? Magari ancje une gratifiche o, miôr, une promozion?”
“Sì, pal sigûr, Siro” al continuà Little “chì o podin cambiâ la nestre cariere, vonde cui patuliaments!”
Intant a jerin saltâts fûr dal parc e si jerin metûs in strade. Sul cruscot a lampavin lis coordenadis pal passaç dimensionâl al lôr gnûf obietîf.
A De Luca no i restave nuie altri che concuardâ: “Ok, cirin di capî alc.”
Dut il groput di barachis che a vevin viodût rivant si faseve fûr suntun splaç centrâl. La pocje int dal puest e jere dute ingrumade fûr di un casot ch’al someave il plui piçul di ducj. Little e De Luca a jerin spietâts, parcè che plui di cualchidun dai abitants di chês bandis al veve tacât a svicinâsi.
I rispuindè il plui alt dai doi, ros di cjavei e cu la muse dute lintinade: “Bundì agjents. O vin domandât nô un intervent parcè che no savin ce fâ. Al somee dut cussì inspiegabil…”
Lis dôs cubiis di oms a jerin rivadis une daûr di chê altre: “Plasê, jo o soi l’agjent Fidrì Little, chel ca al è il gno copari, l’agjent Siro De Luca. Mi somee che il centri di dute la facende al sedi chê cjasute là. Podêso puartânus alì intant che nus sclarîs la storie?” E i cuatri omps si moverin in direzion dal bossul di int denant da la cjase, traviersant dute la plaçute de piçule borgade.
“Graciis, agjent De Luca,” i disè Vinç mîl leghis sot dal mâr, “no je simpri une vite facile cheste che o vin sielt, tant che mai in moments come chel ca.”
“Sì, ben, ma tornin a nô; ce nus covential savê, ce îse in cheste cjase?” al tajà curt Little cun insoference.
“Cuant che o sin rivâts in un pôcs di nô” al continuà Vinç mîl leghis sot dal mâr, “lu vin tirât sù e puartât tal so liet. No si rive a capî ce malatie che al vedi, al è dut cuviert di maglis, rossis come il sanc. Chì nissun si jere malât prime di lui.”
“Nô no savin ce fâ, agjents. Judaitnus” al concludè L’Isule dal Tesaur.
“Spiete un moment, Fidrì. No savin nuie di cheste malatie; âstu sintût? Maglis rossis…”
“Ma se no jentrin, cemût podino rivâ a cjatâ une soluzion?”
“Sì, clâr, ma…” De Luca al indreçà i voi viers L’Isule dal Tesaur “Cui aial tocjât il malât?”
“Noaltris doi” al rispuindè chel, indicant se stes e Vinç mîl leghis sot dal mâr; e po ancje Jonas, l’Orlant furiôs e Zadig.”
“E sintîso alc di strani?” lu pressà De Luca.
“No, dut regolâr, mi somee…”
“Ben, forsit nol è contagjôs come ch’al somee… Alore anin, Fidrì…”
Little al jentrà par prin inte piçule cjamare, grande il just par fâ stâ un jetut cun un comodin dongje. Tal mieç dai bleons il malât cuasi si pierdeve e no si rivave a viodi indulà che a finivin i pîts, parcè che la tele e someave colâ tal nuie a l’altece de vite. Little i lé parsore dal cjaveçâl, indulà che al presumeve che al vares di jessi stât il cjâf da La Mascare da la Muart Rosse, intant che De Luca si tignive un pôc in bande par no vê la visuâl taponade dal coleghe. I cuatri oms da la comunitât che ju compagnavin a stavin ancjemò plui indaûr.
Dome cidinôr.
Little cun doi dêts al cirì di scostâ un bleon par rivâ a viodi l’om lì sot, ma ce ch’al viodè i fasè fâ un salt indaûr: la muse e someave dal dut chê di un muart, come se la vessin disvuedade e dopo e fos restade dome une pelicule di cjar patide, dute sparniçade di maglis rossis.
De Luca si tirà dret e si voltà viers Little, cjalantlu cun voi spiritâts: “O vin di spesseâ, Fred, nus covente un miedi: un miedi fûr da l’ordenari.”